text:
O le auala tatou te talanoa atu ai i a tatou fanau ma upu tatou te faaaogaina e mafai ona uunaia ai ma musuia ai i latou ma faamalolosia ai o latou faatuatua.
Na iloaina talu ai nei e se tamā talavou le maliu o lona faiaoga uiga ese o le vasega lua. I lona manatuaina ai o ia, sa ia tusia ai: “Mai lagona uma ma aafiaga ou te manatuaina, o le lagona e sili ona ou mafaufau i ai o le ‘mafanafana.’ Atonu sa ia aoaoina au i le sipela, o le kalama, ma le numera, ae o le mea e sili ona taua sa ia aoaoina ai au o le fiafia i le avea ai ma se tamaitiiti. I totonu o lona potuaoga, sa leai se afaina o le sese o le sipelaina o se upu i lea taimi ma lea taimi; ‘Ta galulue i ai’, o lana tala lea. Sa leai se afaina o le masaa o ni mea pe masae pe valivalia foi; ‘Tatou galulue e faaleleia ma faamama,’ o lana tali mai lea. E leai se afaina o le taumafai, o le luiina o i tatou lava, o le moemiti, ma e leai se afaina o le fiafia i mea e le taua lea na o tamaiti lava e fiafia i ai.”
O se tasi o aafiaga sili e mauaina e se tagata i lenei lalolagi o le uunaia lea o se tamaitiiti. O talitonuga ma le faatauaina o le tagata lava ia e vave ona foafoaina i olaga o tamaiti. Soo se tagata lava o loo lagonaina mai lou leo ua i ai le mana e faateleina ai le talitonuga o se tamaitiiti ia te ia lava ma faateleina lona faatuatua i le Tama Faalelagi ma Iesu Keriso e ala i upu latou te tautatala ai.
I le Helamana, mataupu e 5 tatou te faitau ai, “Ma o lenei, ou atalii e, ia manatua, ia manatua o luga lava o le papa o lo tatou Togiola, o le o Keriso lea, le Alo o le Atua, e ao ina oulua atinae ai lo oulua faavae.”1
O upu nei a Helamana na aoao ai ona atalii. Ma tatou te faaauau pea ona faitauina: “Ma sa laua manatua ana upu; ma … na laua o atu ai … e aoao atu le afioga a le Atua i totonu o tagata uma.”2
E ui lava na sauaina ma lafoina ia atalii o Helamana i le falepuipui, ae e lei aveesea mai lava ia i laua na upu sa la faalogo i ai. Na puipuia ma siosiomia i laua e se afi faaniutu. Ona oo mai ai lea o se siufofoga, ua fetalai mai i e na faapagotaina i laua:
“Ia outou salamo ia, ia outou salamo ia, ma aua tou te toe saili e faaumatia au auauna. …
“… Sa le o se leo o le faititili, pe o se leo foi o se vavao tele, ae faauta, o se siufofoga filemu o le fimalie atoatoa, sa peiseai o se musumusu, ma sa ati e oo atu i totonu lava o le agaga.”3
E mafai ona tatou aoao mai lena siufofoga faalelagi. Sa lei leotele, otegia, pe faamaasiasiina; sa avea o se siufofoga filemu o le fimalie atoatoa, na aumaia se faatonuga mausali, faapea ma se faamoemoe.
O le auala tatou te talanoa atu ai i a tatou fanau ma upu tatou te faaaogaina e mafai ona uunaia ai ma musuia ai i latou ma faamalolosia ai o latou faatuatua ina ia tumau ai i le ala e toe foi atu ai i le Tama Faalelagi. Ua latou o mai saunia i lenei lalolagi e faalogologo.
O se faataitaiga o se tamaitiiti na faalogologo na tupu i se faleoloa e faatau ai ie. Na faatumulia le faleoloa i tagata faatau ae ua tetei tagata i le iloaina o loo i ai se tina popole ua leiloa lana tama tama laitiiti. I le taimi muamua, sa ia valaauina lona igoa. “Connor,” o lana valaau lea ma savali faatopetope i totonu o le faleoloa. Ao faagasolo pea le taimi, sa amata ona leotele lona leo ma ua i ai le popole. Na vave ona faailoa atu i leoleo o le faleoloa ma sa aofia uma ia tagata sa i le faleoloa i le sailiga o le tamaitiiti. Na mavae se taimi umi peitai e lei manuia le sailiga. Na matauina le popole tele o le tina o Connor ma sa ia tauvalaau i taimi uma lona igoa.
Sa i ai se tasi o tagata, ina ua uma ona faia sana tatalo le leoa, sa ia mafaufau e masalo ua fefe o ia i le faalogo mai i le tauvalaau leotele o lona igoa e lona tina. Sa ia tau atu lenei mea i se isi tamaitai na aofia foi i le sailiga, ma sa la faia faatopetope se fuafuaga. Sa la savavali i va o laulau o ie ma fai soo atu ma le lemu ia upu nei, “Connor, afai o e faalogo mai i lou leo, fai mai, ‘O au lenei.’” A o la savavali lemu agai i le pito i tua o le faleoloa ma toe fai atu lea fuaiupu, na mautinoa lava, sa la faalogoina se leo fefe ma le filemu o fai mai, “O au lenei.” Sa lafi Connor i le va o taaiga ie i lalo o se laulau. O se leo o le filemu ma le toafimalie atoatoa lea na uunaia Connor ina ia tali mai.
Tatalo ina ia Silafia Manaoga o se Tamaitiiti
Ina ia talanoa atu i le loto o se tamaitiiti, e tatau ona tatou iloaina manaoga o se tamaitiiti. Afai tatou te tatalo ina ia iloa na manaoga, o upu tonu lava ia o loo tatou tautatala ai o le a i ai le mana e aapa atu ai i o latou loto. O le a faalauteleina o tatou taumafaiga pe a tatou sailia le taitaiga a le Agaga Paia. Na fetalai mai le Alii:
“Tautala atu mafaufauga o le a Ou tuu i o oulua loto, …
“Aua o le a tuu atu ia te oulua i le itula tonu lava, ioe, i le minute tonu lava, mea e te lua fai atu ai.”4
Aluese mai ma Faalogo atu ma le Alofa
Ae paga lea, o le tele o faatosinaga o lenei lalolagi ua taofia ai le tele o fanau mai le faalogo atu i upu faamalosiau lea e mafai ona mamanuina ai o latou vaaiga ia i latou lava.
O Dr. Neal Halfon, o se fomai tipitipi e taitaiina le Nofoaga Autu a le UCLA mo Tamaiti, Aiga, ma Alalafaga Malolosi, e faasino i le “matua e faia ni mea lelei ae ua le amanaia ai le fanau.” O se tasi o faataitaiga e aofia ai se pepe e 18 masina le matua ma ona matua:
“‘Sa foliga fiafia lava le la tama, e ulavale ma sa manino lava le fiafia i le mauaina o se taimi e aai pizza ai ma ona matua. … I le faaiuga o le taumafataga, sa tu i luga Tina e fai ana feau, ae ua tuu atu le tausiga i le Tama.’
“Sa amata … e Tama ona faitau ana tesi mai le telefoni ao taumafai le tamaitiiti e faagauai mai o ia e ala i le tau’ai solo o fasi pizza. Sa tuuese e Tama le telefoni, ae faasaga atu i le tamaitiiti ma la taaalo. E ui i lea, e lei leva ae sui i le matamata ma lona atalii i se ata vitio i lana telefoni, seia toe foi mai lona toalua.
“Sa matau e [Dr.] Halfon se mouese atu o le malamalama o i totonu o le tamaitiiti, ma le tuuitiitia o le fesootaiga i le va o matua ma le tamaitiiti.”5
O le tali i a tatou tatalo e uiga i le auala e fetaiai ai ma manaoga o a tatou fanau, atonu ia faatele se taimi e aluese ai mai mea faatekinolosi. E mouese atu ia taimi taua o avanoa e fegalegaleai ai ma talatalanoa ai ma a tatou fanau pe a tatou pisi i mea faasalavei. Ae a pe a filifili se taimi i aso taitasi e aluese mai ai i mea faatekinolosi ae fesootai atu i le tasi ma le isi? Na o le tape lava o mea uma. A e faia lea mea, o le a foliga filemu lou fale i le taimi muamua; atonu foi o le a e leiloaina po o le a se mea e fai po o se tala e fai atu. A o e tuuina atu atoa lou mafaufau i lau fanau, o le a amatalia se talanoaga ma o le a e fiafia e faalogologo atu i isi.
Tusi atu e Faatauanau a Tatou Fanau
E mafai foi ona tatou uunaia a tatou fanau e ala i upu tatou te tusi atu ia i latou. Na tusia e Nifae, “Ona ua matou galulue maelega e tusia nei mea, e faatauanau atu ai ia matou fanau … ia talitonu ia Keriso, ma ia faalelei ma le Atua.”6
Na faasoa mai e Peresitene Thomas S. Monson se aafiaga e uiga ia Jay Hess, o se avevaalele lea na fanaina i lalo i Viatename Matu i le vaitau o le 1960. “E lua tausaga e le o iloa e lona aiga pe ua maliu o ia pe o soifua foi. Sa iu ina faatagaina o ia e i latou na faapagotaina o ia, e tusi i lona aiga, ae ia i lalo ifo o le 25 upu lana feau.” Na fesili atu Peresitene Monson: “Mata o le a se mea e te fai atu ai ma ou fai atu ai i o tatou aiga pe a na faapea o tatou i ai i lena lava tulaga—ua silia ma le lua tausaga e le o fevaaia’i, ma e le mailoa foi pe toe fevaaia’i? O le manao ina ia tau atu i lona aiga se mea e mafai ai ona latou iloa o se feau mai ia te ia, ma le manao foi ina ia tuu atu ia i latou se fautuaga taua, na tusia ai e Uso Hess [ia upu nei]: ‘O mea nei e taua: faaipoipoga i le malumalu, misiona, kolisi. Fetuleni atu i luma, faatutu ni sini, tusi talafaasolopito, tapue taifaalua ata i le tausaga.’”7
O a ni upu o le a e tusia i lau fanau pe afai e 25 upu pe itiiti ifo foi?
O le tamā talavou lea na taua muamua, lea na tusi e uiga i mea na te manatuaina e uiga i lona faiaoga o le vasega lua, o loo tausia nei se pepe teine aulelei. Ua ia lagonaina se faatuatuaina faalelagi ua tuuina atu ia te ia. A oo ina matua o ia, o le a sona lumanai? O le a sana tala e fai atu o le a goto ifo i totonu o lona loto? O a upu o le a uunaia ai o ia, siitia ai, ma fesoasoani ia te ia ina ia tumau ai i le ala? Mata o le a se eseesega o le a i ai pe a ia faaaluina se taimi e musumusu atu ai, “O oe o se afafine o le Atua”? Mata o le a ia manatuaina i se aso le fai soo atu e lona tama o upu ia, “Ou te fiafia i mea uma lava e uiga ia te oe”?
Pe le o le mea ea lena na fetalai mai ai lo tatou Tama Faalelagi i Lona Alo faapea foi ma i tatou uma ina ua Ia fetalai mai, “O Lou Atalii pele lena” ona faaopoopo mai lea, “ua ou fiafia lava ia te ia”?8
Tau ina ia atagia mai i upu o loo tatou tautatala ai ma tusiina i a tatou fanau le alofa o lo tatou Tama Faalelagi mo Lona Alo o Iesu Keriso, faapea ma i tatou. Ia tatou tutu ma faalogologo atu, aua o le tamaitiiti ua sili atu ona mafai ona talanoa mai i mea e sili ona maoae ma ofoofogia. Ou te fai atu nei upu i le suafa o Iesu Keriso, amene.
Faaali Mau Faasino
-
1. Helamana 5:12.
-
2. Helamana 5:14; faaopoopo le faamamafa.
-
3. Helamana 5:29–30.
-
-
5. Lois M. Collins, “Baby’s Development Potentially Harmed by Parents Texting,” Deseret News, June 4, 2012. deseretnews.com/article/print/865556895/Babys-development-potentially-harmed-by-parents-texting.html.
-
6. 2 Nifae 25:23.
-
7. Thomas S. Monson, “Mauaina o le Olioli i le Faigamalaga,” Liahona, Nov. 2008, 86.
-
8. Mataio 3:17.


c: text/html

text:
E tutusa lava le mamana o le perisitua o loo i se taulealea ma le perisitua o loo i se alii pe a faatinoina i le amiotonu.
I le 1878 sa 17 ai tausaga o George F. Richards o le tama o le tama matua o lo’u tina. E pei ona i ai i nisi taimi i na aso, sa faauuina ai o ia o se toeaina. I se tasi Aso Sa sa oi ai lona tina i se tiga tele. Talu ai sa le avanoa [le tama o Siaosi], sa valaaulia ai le epikopo ma nisi e tuu atu i lona tina se faamanuiaga, ae sa lei maua se toomaga. O lea sa ia liliu atu ai i lana tama o Siaosi ma fai atu i ai e tuu ona lima i luga o lona ulu. Sa tusi e Siaosi i lana api talaaga, “A o ou tagi i le mafatia o si ou tina ma le tiute o le faatinoina o se faamanuiaga lea ou te lei faia muamua lava, sa ou alu atu ai i se isi potu lea sa ou tagi ai ma tatalo.”
Ina ua maua lona toafimalie, sa ia faaee ona lima i ona luga ma tuu atu ia te ia se faamanuiaga faigofie. Mulimuli ane sa ia ta’ua, “Sa muta le oi o lo’u tina ma maua le toomaga mai i ona mafatiaga a o tuu pea ou lima i luga o lona ulu.” Ona ia tusia lea i lana api talaaga lenei matauga e sili ona malamalama i ai. Sa ia fai mai sa ia lagonaina pea o le mafuaaga na le maua ai e lona tina le toomaga mai le faamanuiaga a le epikopo e le i faapea sa le faamamaluina e le Alii le faamanuiaga a le epikopo ae ona sa faapolopolo e le Alii lenei faamanuiaga mo se taulealea, e aoao atu ai ia te ia se lesona e faapea e tutusa lava le mamana o le perisitua o loo i se taulealea ma le perisitua o loo i se alii pe a faatinoina i le amiotonu.
O le po nei ou te fia talanoa atu e uiga i lena mana. E ui o le a ou talanoa atu i peresitene o korama a tiakono, ae o mataupu faavae o loo talanoaina e faatatau foi i le autalavou uma i le Perisitua Arona ma o latou taitai patino, e aofia ai peresitene o korama a aoao ma fesoasoani o le peresitene o le korama a ositaulaga.
A o auauna ai o se peresitene o se misiona, sa ou matauina sa i ai se faateleina maoae i le faaleagaga ma tomai faaletaitaiga o alii talavou i tausaga o a latou misiona. Afai e mafai ona tatou fuaina nei tulaga auau mama i le aluga o tausaga o lo latou Perisitua Arona ma misiona, masalo o le a foliga i se laina faapenei o loo e tagai i ai i lenei kalafi. I lo’u manatu o loo i ai pe tusa ma le tolu ni vaega autu o loo saofaga i lea tuputupu ae tele i tausaga faamisiona: (1) E tatau ona tatou faatuatuaina nei alii talavou e sili atu i lo le taimi muamua, (2) e i ai o tatou faamoemoega maualuluga ae agaalofa mo i latou, ma le (3) tatou te aoao ma toe aoao i latou ina ia mafai ona latou faataunuuina nei faamoemoega i le tulaga silisili.
Atonu e fesili se tasi, “Aisea e le mafai ai ona faaaogaina nei lava mataupu faavae e tasi i peresitene o korama o tiakono?” Afai e fai lena mea, masalo o le a vave amata lo latou tuputupu ae a o talavou ma foliga ai i se tulaga faapenei. Sei ou talanoaina lava mo sina taimi pe faapefea ona faatatau nei mataupu faavae i se peresitene o se korama a tiakono.
Muamua—faatuatuaina. E mafai ona tatou faatuatuaina ia peresitene o korama o tiakono i tiutetauave tetele. E mautinoa lava le faatuatuaina e le Alii—e pei ona faaalia ai i Lona naunautaiga e tuu atu ia i latou ia ki, o lona uiga o le aia tatau e pulefaamalumalu ai ma taitai le galuega i a latou korama. E tusa ai ma se faamaoniga o lenei faatuatuaina, tatou te valaauina ai peresitene o korama a tiakono e ala i faaaliga, e le faapea o le tagata ua leva ona i ai i le korama po o se isi lava tulaga faapena. O taitai uma lava i lenei Ekalesia, e aofia ai ma le peresitene o le korama a tiakono, ua i ai le aia tatau e iloa ai, ma e tatau ona iloa, ua valaauina o ia e ala i faaaliga. Ua fesoasoani lenei faamautinoaga ia te ia e iloa ai e faatuatuaina ma lagolagoina o ia e le Atua.
O le uiga paia lona lua ma le lona tolu e fesootai lelei—o faamoemoega maualuluga ma le aoaoga fesootai e faataunuu ai. Sa ou aoaoina se lesona maoae i le galuega faamisiona: e masani lava ona tulai ae pe pa’u ifo faifeautalai i le tulaga o faamoemoega a le peresitene o le misiona, ma e faapena foi i peresitene o korama a tiakono. Afai ua na ona faamoemoeina i latou e taitai ia fonotaga a le korama ma auai i fonotaga a le komiti talavou a le au epikopo, e na o le pau lava la lena o le mea latou te faia. Ae o outou taitai, e mafai ona outou tuu atu ia i latou se vaaiga mamao tele atu—le vaai mamao a le Alii. Ae aisea e taua tele ai le vaai mamao? Aua a faateleina le vaai mamao e faateleina foi le uunaiga.
Ua i ai lava i valaauga uma i lenei Ekalesia le aia tatau e maua ai faaaliga. O le mea lea, e manaomia e nei peresitene o korama a tiakono le iloaina ua ia te i latou le aia tatau e maua ai faaaliga e fautua atu ai o latou fesoasoani, le aia tatau e maua ai faaaliga e faatatau i le laveaiina o le ua leiloa, ma le aia tatau e maua ai faaaliga e aoao ai tagata o le korama i o latou tiute.
O se taitai atamai o le a ia aoaoina le peresitene o le korama a tiakono i na mataupu faavae ia o le a fesoasoani e maua ai faaaliga. E mafai ona ia aoao atu ia te ia le folafolaga manino a le Alii: “Afai e te ole mai, o le a e maua lea faaaliga e faaopoopo i luga o lea faaaliga” (MF&F 42:61). Ua sili lava le agalelei o le Alii i le tuuina mai o faaaliga. Pe Na te lei faamanatu atu ea ia Iosefa Samita ma Oliva Kaotui, “O le tele o taimi na e ole mai ai na e maua ai faatonuga mai lo’u Agaga” (MF&F 6:14)? Ma e mafai foi ona tupu lena mea e tasi ia te outou peresitene o korama a tiakono. E alofa le Alii ia te oe ma e finagalo e faaali atu ia te oe Lona mafaufau ma Lona finagalo. Pe mafai ea ona e mafaufau i le i ai o se faafitauli i le Alii e le mafai ona Ia foiaina? Leai. Ona ua e agavaa i faaaliga, e mafai ona Ia fesoasoani ia te oe e foia popolega uma o loo ia te oe i le avea ai ma se peresitene o lau korama pe a e saili atu i Lana fesoasoani.
Outou na taitai lelei tele e mafai ona outou aoaoina lenei peresitene o le korama a tiakono o faaaliga e le o se mea e suitulaga mo le galue malosi ma taumafaiga patino. Sa fesili Peresitene Henry B. Eyring ia Peresitene Harold B. Lee i se tasi taimi, “E faapefea ona ou mauaina faaaliga?” Sa tali Peresitene Lee, “Afai e te fia mauaina faaaliga, fai lau matafaioi.”1 E mafai e le taitai atamai ona talanoaina ma lana peresitene o le korama a tiakono nisi o matafaioi faaleagaga e mafai ona ia faia e saunia ai e fautua atu ni ona fesoasoani. Atonu e manaomia ona ia faia ma tali ni fesili e pei o le: O ai e ono avea ma se faataitaiga lelei e mafai ona siitiaina isi tama? Po o le, o ai e ono iloaina manaoga o i latou o loo feagai ma ni luitau faapitoa?
Ma le mea mulimuli e mafai e lenei taitai atamai ona aoao [le peresitene] i le auala e iloa ai ma faatino e tusa ma faaaliga pe a oo atu. Ua tatou ola i se lalolagi ua tumu i faiga saoasaoa ma fiafiaga o loo i ai moli susulu ma le leotetele o laau sipika lea ua masani ai. Ae e manaomia ona iloaina e lenei alii talavou o le ala lenei a le lalolagi, ae le o le ala a le Alii. Sa soifua mai le Faaola i se faatanoa vao e leiloa e le toatele; Sa Ia faatinoina le galuega aupito silisili ona ofoofogia ma lē mafaatusalia o taimi uma i le toafilemu o se togalaau; ma sa maua e Iosefa lana Uluai Faaaliga i se togavao tulaga ese. E oo mai tali a le Atua i le leo filemu ma le itiiti—o lagona o le filemu po o le mafanafana, o uunaiga e faia ai mea lelei, ma faamalamalamaina—o nisi taimi i le tulaga o ni fatu ninii o mafaufauga ia pe afai e mafaufau loloto i ai ma le migao e mafai ona tuputupu ae i ni laau mafala tetele faaleagaga. O nisi taimi o nei uunaiga po o mafaufauga e mafai lava ona faaosofia outou peresitene o korama a tiakono e fautua atu se fesoasoani pe tuu atu foi se tofiga i se alii talavou e le o toaga mai.
I ni tausaga ua mavae a o i ai i se au peresitene o se siteki, na uunaia i matou e valaau se alii lelei e avea ma failautusi a le siteki. I lea taimi sa tauivi lē tumau ai o ia e auai soo i le Lotu. Peitai, na matou iloaina afai na te taliaina le valaauga, o le a ia faia se galuega ofoofogia.
Sa matou tuu atu i ai le valaauga, ae sa ia tali mai, “Leai, ou te manatu e le mafai ona ou faia.”
Ona oo mai lea o se uunaiga. Sa ou fai atu i ai, “Ia, ou te manatu la o le a leai se failautusi a le siteki o Glendale.”
I lona tei, sa tali mai ai, “O le a le uiga o lau tala? E tatau lava ona i ai se failautusi a le siteki.”
Sa ou tali atu, “E te manao la ia i matou e valaau se isi tagata i le taimi nei e auauna o le failautusi a le siteki ae sa uunaia i matou e le Alii e valaau oe?”
“Ua lelei, sa ia fai mai ai, “O le a ou faia.”
Ma sa faapena ona ia faia. E le o na o alii e toatele ae e toatele foi taulelea o le a tali atu i se valaau pe a latou iloaina ua valaauina i latou e le Alii ma e manaomia i latou e le Alii.
O le isi mea e sosoo ai e mafai ona e faailoa atu i lenei peresitene o le korama a tiakono e faapea o se tasi o mea ua faamoemoeina e le Alii mai ia te ia o le laveai lea o le ua leiloa, o e le toaaga faatasi ma ē e le auai i le ekalesia. Na folafola mai e le Alii Lana misiona autu i upu nei: “Aua ua sau le Atalii o le tagata e faaola i le na le iloa” (Mataio 18:11). Afai la o le faamuamua a le Faaola o le laveai i le ua leiloa, afai o le faamuamua a Peresitene Thomas S. Monson o le faia o lea lava mea e tasi, e pei ona faaalia i lona soifuaga atoa, pe le tatau ea ona avea ma faamuamua a taitai uma, a peresitene uma o korama a tiakono i lenei Ekalesia le faia o lenei lava mea? O le ute o la tatou taitaiga, o se vaega autu o la tatou galuega, e tatau ona avea ma naunautaiga faatauanau ma le tumau le o atu e aumai ē ua leiloloa ma faafoi mai.
Sa fai mai se tasi alii talavou na asia e uso o lana korama: “Sa faateia lava au i lenei aso ina ua … o mai tagata e 30 i lo’u fale. … Sa faaosofia ai au e alu i le lotu i le taimi nei.” E mafai faapefea e se talavou ona teenaina se alofa ma se popolega faapena?
E faagaeetia lava au pe a ou faalogo i le tele o tala e uiga i peresitene o korama a tiakono o e ua mauaina le vaaiga mamao ma mai lea taimi i lea taimi latou te aoao atu se lesona atoa po o se vaega foi o se lesona i a latou fonotaga a korama. I ni vaiaso talu ai sa ou auai atu ai i se vasega a le korama a tiakono. Sa tuu atu e se taulealea e 12 tausaga le matua se lesona 25 minute e uiga i le Togiola. Sa ia amata i le fesili atu i ona uso a tiakono po o le a so latou manatu e uiga i le Togiola. Ona ia faasoa atu lea o nisi o mau anoa ma fesili atu ni fesili taua, ia na latou tali atu ai. Ae ui i lea, sa ia iloaina e telē atu le taimi nai lo anomea o le lesona o totoe, ae sa lava lona atamai ma masalo o nisi o aoaoga na muai maua mai lona tama e fesili ai i taitai sa auai po o a ni fesili na latou fesiligia e uiga i le Togiola i taimi o a latou misiona faatasi ai ma a latou tali. Ona ia faamaea lea i lana molimau. Sa ou faalogo ma le maofa. Sa ou manatu ifo ia te au, “Ou te le manatuaina se taimi na ou tuu atu ai se vaega taua o se lesona a o avea au o se talavou i le Perisitua Arona.” E mafai ona tatou siitia le maualuga ma le vaai mamao mo nei alii talavou, ma o le a latou tali mai.
O outou taitai e siitiaina nei peresitene o korama a tiakono i le tulaga silisili pe a outou tuu atu ia i latou e taitai ae outou faamalumalu mai tua. Tou te le faalauteleina o outou valaauga i le tulaga silisili pe a outou tuu atua se lesona maoae ae pe a outou fesoasoani ia i latou e tuu atu se lesona maoae; e le o le taimi tou te laveai ai le tasi ae o le taimi tou te fesoasoani ai ia i latou e laveai le tasi.
E i ai se muagagana ua leva: aua nei e oti ma lau musika e teu pea ia te oe. I lea lava faatatauga ou te fia faapea atu ia te outou taitai matutua, aua nei faamaloloina outou faatasi ma o outou tomai faaletaitai e teu pea ia te outou. Aoao atu a outou autalavou i avanoa uma; aoao i latou i le ala e saunia ai se lisi o mataupu talanoaina, le auala e taitai ai fonotaga i le mamalu ma le agalelei, le auala e laveai ai le tasi, le auala e saunia ai ma tuu atu se lesona musuia, ma le auala e maua ai faaaliga. O le fuataga lea o lou manuia—o le talatuu o le taitaiga ma le faaleagaga e te tuua ma le mauaa i loto ma mafaufau o nei alii talavou.
Afai o le a faalauteleina e outou peresitene o korama a tiakono o outou valaauga, o le a avea outou ma tufugaaao o le Atua, i le taimi nei, aua o le perisitua o loo i le taulealea e tutusa lava le mamana ma le perisitua o loo i le alii pe a faatinoina i le amiotonu. Ma a oo ina outou osia feagaiga o le malumalu ma avea outou ma faifeautalai ma taitai o lenei Ekalesia i le lumanai, o le a outou iloaina le auala e maua ai faaaliga, le auala e laveai ai le tasi, ma le auala e aoao atu ai aoaoga faavae o le malo i le mana ma le pule. Ona avea ai lea o outou ma tupulaga o le tofi tautupu. Ou te molimau atu ai i nei mea i le suafa o Iesu Keriso, o le Faaola ma le Togiola o le lalolagi, amene.

robotstxt: allowed

filter: keep


text:
TO’A 35 PAGOTA SAMOA UA MAGALO AOFIA AI MA LEAFA VITALE
O le susuga ia Leafa Vitale, lea sa avea ma Minisita o le Palemene a Samoa, lea na faasala e soloatoa i le falepuipui i Tafa’igata ina ua faamaonia lona aafia i le tagatavaleina o le alii Minisita ia Luagalau Levaula Kamu, ua aofia lona igoa i le toa 35 o pagota lea sa faa sa’oloto e le malo o Samoa i le aso ananafi.
O se sauniga faapitoa sa faia i le aso ananafi i le laumua i Apia na faalauiloa aloaia ai e le afioga i le alii Palemia o Samoa, susuga Tuilaepa Sailele Malielegaoi suafa uma o pagota e toa 35 ua sa’oloto e le malo.
Ina ua fesiligia e le au faasalalau le alii Palemia e uiga ia Leafa na saunoa ai Tuilaepa e faapea, “o loo aofia ai lona igoa i le lisi o pagota o le a magalo.”
Na faamanino atili e Tuilaepa e faapea, talu ona tatala i tua Leafa mai se faaiuga a le Komiti o le Palola, o loo saini o ia i le Ofisa o leoleo i vaiaso taitasi, peitai o le faaiuga lea ua faia e le malo, o le a sa’oloto ai loa o ia e le toe saini e pei ona masani ai.
I se ripoti na lomia e le Samoa Observer i le aso Tofi na te’a nei, na faaalia ai e le susuga Leafa lona fiafia ma le faafetai i le Atua ina ua tali i ana tatalo i le aso ma le po ina ia faamagalo o ia mai mea sese sa ia faia.
Na faailoa e Leafa i le sui o le Samoa Observer, ua ia lagona o le tali ua tuu atu e le malo o se faamanuiaga mai le Atua mo ia, ma ua talia e le Atua lana tatalo mo sona saolotoga.
“Soo se taimi lava ou te faalogoina ai se sipuni o tatagi i luga o le fola o le sima, e toe faamanatu mai ai i lo’u mafaufau taimi o meaai i le sela pogisa sa loka ai a’u i le falepuipui, afai foi ou te faalogoina ni tagata o talanoa i le pogisa, ona ou iloa lea ua o atu leoleo e asiasi atu i lo’u sela,” o le tala lea a Leafa i le sui o le Samoa Observer.
O le susuga Leafa lea ua 70 nei tausaga o lona soifua, na faasala i le oti faatasi ma le isi foi Minisita mai le vaega faaupufai a le HRPP ia Toi Aokuso ma lona atalii o Alatise Vitale, ona o le faalavelave lea na tagatavaleina ai le alii Minisita o Luagalau.
O le faaiuga e faasala i latou i le oti na suia e le Ao o le Malo ua tuumalo ia Malietoa Tanumafili II, ma faasala ai loa i latou uma i le olaga atoa i le falepuipui, peitai na palola i tua Leafa ma Toi ina ua maea ona la tuliina tausaga tai 10 o le la faasalaga. E lei umi lava ona palola i tua i laua ae maliu loa Toi.
O Leafa ma Toi na faa falepuipui i Tafaigata ae o lona atalii o Alatise o loo loka i le falepuipui i Vaiaata i Savaii i le taimi nei, ma, e le o manino mai poo aofia ai lona igoa i le lisi o pagota e toa 35 ua faasaoloto.
I le saunoaga faapitoa a le Ao o le malo o Samoa ia Tui Atua Tupua Tamasese Efi i le famanatuina o le 50 tausaga o le tutoatasi a le atunuu i le vaiaso na tea nei, sa ia faalauiloa ai se tasi o gaioiga ua faia e le malo e faailoa ai lona loto faamagalo, o le faasaoloto lea o pagota e toa 35 mai le toese.
Saunoa Tui Atua e faapea, o le agaga moni o le faamanatuina o le Iupeli Auro a Samoa i lenei tausaga, ua vavala mai ai lagona moni o le salamo ma le loto faamagalo, e pei ona faamagalo ai e le malo nisi o pagota o loo tuli a latou faasalaga mai mea sese sa latou faia.
O le a mafai ona faalauiloa atu e le Samoa News i se taimi o i luma suafa o i latou o loo aofia i le lisi e toa 35 ua faasaoloto mai le toese i Tafaigata.


text:
Tu’umalo afioga Senatoa Amituana’i Eteuati
O le po o le Aso Faraile na te’a nei na ufitia ai paia o aiganalua i le ao pogisa, ina ua tu’ua le malo e le afioga i le ali’i Senatoa ia Amituana’i Eteuati Vailoata, i le maota gasegase o le LBJ i Fagaalu, ina ua 78 tausaga o lona soifua.
O se tala na fa’aalia ai e se tasi o ona alo, le afioga i le ali’i faipule ia Vailoata Amituana’i Eteuati le fa’ateia ai o le aiga, ona e le’i manatu se tasi o se taimi lenei o le a motusia ai le mafutaga ma le tama o le aiga, o ia fo’i o se ta’ita’i o le atunu’u i le Fono Faitulafono.
E silia laititi lava ma le lua vaiaso o fa’ataotolia le afioga i le ali’i Senatoa i le falema’i i Fagaalu ona o le gasegase o le limonia.
“O se tala e lagona ai le fa’anoanoa ina ua motusia fa’afuase’i le matou mafutaga ma si o matou tama pele, e ui matou te le’i manatu o se taimi lenei o le a matou valavala ai, peita’i matou te talitonu ua valaau le Atua ia te ia,” o le saunoaga lea a le afioga i le ali’i faipule ia Vailoata.
Saunoa Vailoata, sa i ai lona finagalo o le a latou fai aiga fiafia ma si ona tua’a i le Aso Fa’afetai, peita’i e le failoto se tasi i le finagalo tutasi o le Atua.
Sa ia taua, o lona tuaa o se tama e loto alofa, agamalu ma fiafia i so’o se tasi o lona aiga, aemaise lava i lana fanau.
“O se tama e pele ia te ia lona aiga, e loto maualalo, e fiafia fo’i e kuka ma o se tama fo’i e agamalie ona uiga,” o nisi ia o uiga na mafai ona toe manatua e le ali’i faipule e uiga isi ona tuaa ua tu’umalo.
O le afioga ia Amituana’i na soifua mai i le aso 24 Aperila, 1933 i le afioaga o Fagatogo. Sa galue o ia mo le silia i le 30 tausaga i le faleaiga a le falema’i o le LBJ, amata mai lava i Utulei seia si’itia atu i Fagaalu e pei ona i ai i le taimi nei, e pei ona fa’amaonia mai e le afioga i le ali’i faipule ia Vailoata.
Sa tofia fo’i o ia e galue i le tofi Fa’alupega mo le itumalo, a’o le’i filifilia e fai ma Senatoa mo le nofoaiga 32 e pei ona nofoia i le taimi nei.
O le afioga ia Amituana’i, o lo’o umia le tulaga o le sui ta’ita’ifono a le EFKAS i Fagaalu.
Ua i ai le fa’amoemoe o le aiga e pei ona saunoa le ali’i faipule, o le a mafai ona toe fa’ailoa mai se isi polokalama mo toe sauniga o le ali’i Senatoa, pe afai e mae’a se feiloaiga a lona aiga i se taimi o i luma.
O lo’o soifua mai pea lava i le taimi nei le faletua o le afioga i le ali’i Senatoa ia Mokamarie Vailoata , ona alo e to’afitu atoa ai ma fanau a lana fanau.
Ia fa’amaise le Agaga Paia o le Atua i le tina ma le aiga fa’avauvau, ona o le valaau paia a le Atua i le tama o le aiga.


text:
Mae’a fa’amanatuina 50 tausaga Tutoatasi Samoa
“FA’AFETAI AMERIKA SAMOA MO LOU SAO I LO’U ASO FANAU”
I le tapunia aloaia ai o polokalame mo le fa’amanatuina o le fu’a a Samoa e pei ona fa’amanatuina ai le 50 tausaga o lana Iupeli Auro, na momoli fa’apitoa mai ai le fa’afetai ma le fa’amalo a le malo o Samoa i le afioga i le kovana sili ia Togiola T.A Tulafono ma le malo o Amerika Samoa, ona o le tatou sao e tusa ai o le lagolagoina o le latou sisiga fu’a.
O le afioga i le ali’i Minisita o le Matagaluega o Tina ma Tama’ita’i, o ia fo’i lea o le Ta’ita’ifono lagolago o le Komiti sa tapenaina polokalame o le fu’a, tofa Tolofuavalelei Leiataua Falemoe na fai ma sui o le malo o Samoa e fa’afetaia malo valaaulia mai atunuu o le Pasefika sa auai atu, aemaise ai i latou uma sa tuuina atu la latou sao mo lenei aso fa’apitoa.
Sa ia fa’afetaia fa’apitoa fo’i le afioga i le kovana sili ma aumalaga uma mai Amerika Samoa nei e tusa ai o la latou tapenaga i pese ma siva faaleaganu’u.
“Fa’afetai atu Tutuila ma Manu’a mo lou sao i lo’u aso fiafia i lenei tausaga, ua mataina au tapenaga i au siva ma lau pese faaleaganuu, ua leai se mea e paole ae ua manaia ma matagofie i la’u vaavaai atu, fa’afetai fai uso lelei, o lau pule lea...” o nisi ia o saunoaga a le tofa ia Tolofuavalelei e fai ai o ia ma sui o le Ao o le malo ia Tui Atua Tupua Tamasese Efi faapea ai le alii palemia ia Tuilaepa Lupesoliai Sailele Malielegaoi ma tagata uma o Samoa.
O loimata o le fiafia ma i’uleo o le faafetai na vaaia i tulimanu e fa o le Malae i Tiafau i le aso mulimuli o le fu’a a Samoa, mai lava i le amataga o faafiafiaga seia oo atu i le taimi na tuuina ifo ai i lalo le tagavai a le atunuu ina ua latalata i le itula e 8:00 i le po o le aso Gafua na te’a nei, ae o le aso Lua lea taimi Samoa.
O le pese faaleaganu’u mai le itumalo o Alataua i lalo o le taitaiga a le afioga i le Fofoga Fetalai ia Savali Talavou Ale, na tatalaina faafiafiaga faai’u o le aso e 5 i ai aso o le fu’a, sosoo ai loa ma le siva faaleaganuu lea na tapena i ai le afioga o Aasu, i lalo o le taitaiga a le afioga i le alii Senatoa ia Lualemana Faoa ma lona afioaga.
I le maea ai o le faafiafiaga a Alataua, na tatalo ai le fofoga o le itumalo i le alii Palemia o Samoa, afai e tuuina atu ni valaaulia mo le fu’a a Tutuila ma Manu’a i le tausaga fou, ia ave lana faamuamua i le afioaga o Vaimoso se’i malaga mai ai i Sasa’e nei, ona ua gapatia le afioga i le taliina o i latou.
O nisi o tulaga sa mataina i fa’afiafiaga a Amerika Samoa, o fa’aaloaloga sa faia e Alataua ma Aasu i le mae’a ai o a laua fa’afiafiaga, lea e aofia ai fa’aaloaloga masani fa’aleaganu’u i le Ao o le Malo o Samoa ia Tui Atua Tupua Tamasese Efi, o le Palemia ia Tuilaepa Sailele Malielegaoi, atoa ai ma le Kovana Sili ia Togiola Tulafono, atoa ai ma le Peresetene o le Ekalesia Metotisi i Samoa lea sa avea ma taitai o le sauniga i le aso, ma e silia i le tai $10,000 na faaalu e Alataua ma Aasu mo teutusi i le taimi o a laua fa’aaloaloga.
E ta’i $40,000 na fai meaalofa mai ai le malo o Samoa i au faafiafia a Aasu ma Alataua, ae $20,000 mo le au siva mai le afioaga o Vailoa-tai, lea na taitaia e le afioga ia Satele Galu Satele, ma o le afiafi ananafi na taunu’u mai ai le ulua’i malaga a le Lady Naomi mai Apia mo lenei vaiaso mo le amata toe momoliina mai lea o au malaga a le teritori sa autova’a atu i le fu’a.
O se tasi o vaega na maofa ai le to’atele i le taimi na tufatufa ai faailoga mo tauvaga uma sa fa’atautaia, o faailoga tupe sa tapena e le malo mo tuuga ma ta’amilosaga mo le fu’a, ona o le tetele o le aofai o faailoga tupe sa ofoina atu i soo se tauvaga e aofia ai tuuga paopao, tuuga va’a alo atoa ai ma tuuga Tulula, e pei ona i ai le $15,000 mo le tulaga muamua.
O le maea ai o le saunoaga faafetai a le alii Minisita e fai ai o ia ma sui o le malo, na lagiina ai loa e le faili pu a leoleo sa latou viiga a’o tu’uina ifo i lalo le tagai o le malo o Samoa e malu o le malo, a’o molimauina fo’i e ta’ita’i o malo e lua fa’apea ai sui o malo valaaulia.
O le aso ananafi na amata toe fo’i atu ai i o latou atunu’u ta’ita’i o atumotu o le Pasefika sa valaaulia i le aso fa’amanatuina o Samoa, e aofia ai fo’i ma au malaga uma a lo tatou atunu’u.


text:
O ai ea Iesu Keriso?
Fesili: O ai ea Iesu Keriso?
Tali: O ai ea Iesu Keriso? E le tutusa le fesili lea ma le isi fesili, "E iai ea se Atua?" E le tele ni tagata e fesiligia le soifua mai o Iesu Keriso. E talia e le toatele Iesu o Ia o se tagata na savalia lenei lalolagi i Isaraelu e silia ma le 2000 tausaga ua mavae. Ae e tuu fesili niisi tagata ina ua talanoaina le mataupu i le itu Atua o Iesu. O le tele o talitonuga tupito o loo tala'iina ai Iesu o Ia o se perofeta, o se faiaoga lelei, po'o se tagata amiotonu foi. O le faalavelave, o le Tusi Paia o lo'o ta'utino i le matua uiga ese le silisili o Iesu nai lo se perofeta, se faia'oga lelei, po'o se tagata amio lelei.
Fai mai C.S. Lewis i lana tusi "Mere Christians": "Ua ou taumafai e taofi tagata ia le faamasani e tautala fa'aletatau e uiga ia te Ia [Iesu Keriso], fa'ata'ita'iga: "Ua ou talia le manatu o Iesu o le faia'oga sili mo le a'oa'oina o amioga lelei, ae ou te le talia faapea o Ia o le Atua." E le tatau ona tatou tautala faapea. O se tagata fa'atauvaa ae tautala i tulaga na fetalai mai ai Iesu e le ta’ua o ia ua na o se faia'oga e a'oina ai amioga lelei. E manatu niisi tagata o Ia o se vale -- Na te le iloa se mea -- pe faapea foi niisi o Ia o le tiapolo mai seioli. E tatau ona faia le filifiliga a le tagata lava ia. O lou talitonu o lenei tagata o le Alo o le Atua, po'o lou faapea o Ia o se tagata ua valea pe sili atu fo'i... E mafai ona e fulitua ia te Ia ma lou manatu o Ia o se vale, pe tuufeanu foi ia te Ia, pe e te loto e fasioti o Ia ina ua e manatu o Ia o se temoni; Pe e te filifili ia i lou loto o le a e fa'apa'u fao i Ona aao ma avea o Ia e fai ma ou Alii ma Atua. Ae 'aua ne'i o tatou manatu fa'avalevalea o Ia o se faiaoga sili, aua Na te le'i aumaia lea manatu e tatou te filifili iai. E le o Lona loto foi lea."
O lea la, o ai Iesu e tusa ma Ana lava fetalaiga? Fai mai e a le Tusi Paia, o ai o Ia? Muamua, taga'i i le fetalaiga a Iesu ua tusia i le Ioane 10:30, "O A'u nei ma le Tama, e tasi lava i maua." A faitau se tasi i lea fuaiupu, e foliga e le o fai mai Iesu o Ia o le Atua. Ae vaai toto'a i le tali atu a tagata Iutaia ia te Ia ona o Lana fetalaiga: "...E le se galuega lelei matou te fetogi ai oe, a o le upu leaga; aua o oe o le tagata, a ua e fai oe ma Atua" (Ioane 10:33). O lona uiga ua sapoina ma toe togi atu e tagata Iutaia le fetalaiga a Iesu, o Ia o le Atua. E le o faasagatonuina foi e Iesu i latou ma faapea atu, "Ou te le'i faapea atu o A'u o le Atua" ae ua faamaonia ai iina le fetalaiga a Iesu ia te i latou, O A'u nei ma le Tama, e tasi lava i maua" (Ioane 10:30). O loo tusia i le Ioane 8:58 se tasi foi faamaoniga ina ua fetalai atu Iesu ia te i latou, "E moni, e moni, ou te fai atu ia te outou, sa a'u i ai, a o lei leai se Aperaamo."
Fai mai Ioane 1:1 "O le Atua foi le Lokou." O loo tusia i le Ioane 1:14, "Ua liu tino tagata le Lokou." O loo faamanino mai ai iina le liutino o Iesu e fai ma tagata. Fai mai le ta'utinoga a Toma le so'o o Iesu, "Lo'u Alii e, ma lo'u Atua e" (Ioane 20:28). E le'i taumafai foi Iesu e fa'asa'o le tala a Toma sa fai. O lo'o faamatalaina e le Aposetolo o Paulo Iesu, fai mai, "...o le Atua silisili, o lo tatou Faaola o Iesu Keriso lea" (Tito 2:13). E tutusa ma le molimau a le Aposetolo o Peteru, "...o lo tatou Faaola lea o Iesu Keriso" (2 Peteru 1:1). E molimau le Atua le Tama i le atoatoa o Iesu, a o Lana fetalaiga e fa'atatau i le Alo e faapea, "Le Atua e, O lou nofoalii e fa'avavau fa'avavau lava lea; o le tootoo o lou malo, o le tootoo o le amiotonu lea." O le valoaga o Keriso i le Feagaiga Tuai o loo ta'u manino mai ai Lona itu Atua, "Aua ua fanau mai mo i tatou le tama, ua foaiina mai mo i tatou le atalii, e i lona ua le malo, e igoa foi o ia, o le Silisili ese, o le faipule, o le Atua malosi, o le Tama o le faavavau, o le Alii o le filemu."
O le mafua'aga lea na finau ai C.S. Lewis ia, tatou te le o filifilia Iesu e faapea o Ia o se faiaoga sili. Ua manino lelei le ta'utinoga a Iesu, o Ia lava o le Atua. Afai e le o Ia o le Atua, o lona uiga ua avea o Ia ma tagata pepelo, e le o se perofeta foi, po'o se faiaoga, po'o se tagata amio atua. Ua tele ina talitonu "tagata a'oa'oina" i nei ona po, e le o fetalaiga a Iesu upu uma o loo tusia i le Tusi Paia e uiga ia te Ia. O ai i tatou e finau ai ma le Upu a le Atua e tusa ma fetalaiga a Iesu, pe na faia e Ia pe leai? E faapefea ona sili atu le iloa a tagata o lo'o a'ooga i le 2000 talu mai le toe fo'i atu o Iesu i le lagi, ma le molimau a e na ola faatasi ma Iesu, auauna ia te Ia, ma a'oa'oina e Iesu lava Ia (Ioane 14:26)?
Aisea ua fa'atauaina ai le fesili e uiga i le tagata moni o Iesu? O le a le afaina o lou mautinoa o Iesu o le Atua, pe leai? E taua lo tatou iloa o Iesu o le Atua aua afai e leai, o lona uiga ua le lava Lona maliu e togiolaina ai le lalolagi atoa mai le faasalaga o le agasala (I Ioane 2:2). Ua na o le Atua Na te mafaia ona totogiina la tatou sala (Roma 5:8; 2 Korinito 5:21). O le avea foi o Iesu ma Atua na mafai ai e Ia ona totogiina le tau matua tele o le tatou faasalaga. Sa tatau foi ona avea Iesu ma tagata ina ia mafai ona maliu o Ia. Pau lava lea o le ala na maua ai lo tatou avanoa i le Faaolataga e ala i le faatuatua ia Iesu Keriso! O le itu Atua o Iesu ua mafua ai ona avea o Ia ma ala o le tatou Faaolataga. O Lona itu Atua foi ua mafai ai ona ta'utino o Ia, "O A'u nei le Ala, Upu moni ma le Ola. E le alu atu lava se tasi i le Tama pe a le ui mai ia te A'u" (Ioane 14:6).
Toe taga'i i le itulau ua faaliliuina i le gagana Samoa
O ai ea Iesu Keriso?


text:
TETE’E NA TE LE’I FA’AMALOSIA LONA TO’ALUA
O le alii lea o loo loka e le malo i le falepuipui ona o tuuaiga i lona faamalosia lea o lona toalua la te faiaiga (tulou) e aunoa ma le malie i ai o le fafine, atoa ai ma lona taumafai e ave faamalosi o ia i totonu o le taavale, sa ia faailoa i luma o le faamasinoga maualuga i le vaiaso nei, e le moni tu’uaiga ia a le malo.
Ona o lea faamatalaga mai le ua molia, ua toe tolopo ai le fofogaina o sa latou maliliega sa sainia ma le malo, ae ua fautuaina e alii faamasino loia ina ia toe talatalanoa i le ua molia e uiga i lana tali ua tuuina atu, afai lava e tumau o lona uiga o le a faatulaga loa le aso e faia ai lana faamasinoga autu.
O le vaiaso nei na fofogaina ai se maliliega ua sainia e le malo ma le alii ua molia, ina ua talosaga le malo i le faamasinoga e talia le tali ioe a lenei alii moliaga mama e lua lea ua latou toe suia, ae solofua isi moliaga mamafa o loo totoe ai, ae talu ai o le tali tete’e a le ua molia, ua toe tolopo ai i le aso Lua o le vaiaso fou lenei mataupu.
E talitonu le faamasinoga, e foliga mai e le o malamalama lelei le ua molia i le moliaga lea o lea tali ioe i ai, o le isi lea mafuaaga ua toe tolopo ai e le faamasinoga lenei mataupu.
E tusa ai ma vaega o le maliliega sa tolaulauina i luma o le faamasinoga maualuga, o le a tali ioe le ua molia i moliaga mama e lua, o lona taumafai lea e ave faamalosi se tagata, faapea ai ma lona tagofia o itutinosa o se tamaitai i le tulaga lua.
E tusa ai o faamaumauga a le faamasinoga, o le mataupu ua tuuaia ai le ua molia na afua mai i se vevesi na tulai mai i le la va ma lona toalua, ina ua fesiligia e le ua molia lona toalua i se la faanunumi ma se isi tagata i le nofoaga o loo faigaluega ai le fafine.
Na avea le alu atu o le ua molia ma fesiligia lona toalua i le nofoaga e faigaluega ai ma itu na tuuina atu ai le fafine i lalo o le vaavaaiga a le malo, ma auina atu ai loa o ia e nonofo ma nisi o lona aiga, peitai na i’u lava ina oo i ai le ua molia i le fale sa nofo ai lona toalua, ma o iina lea o loo tuuaia na alia’e mai ai le faalavelave, ina ua faamalosi e le ua molia lona toalua la te faiaiga e ui sa musu le fafine.
Na faailoa e le fafine i leoleo e faapea, na mafua ona ia le teena le gaioiga a lona toalua sa faia ia te ia, na musu ina ne’i ona faia se isi mea leaga ia te ia, aemaise ai o lea sa faailoa atu e lona aunty o loo alu atu le ua molia ma se samala ma se naifi.
Ina ua maea ona faamalosi e le ua molia lona toalua i totonu o le potu, e pei ona tuuaia ai o ia e le malo, sa ia fai i le fafine la te talatalanoa e uiga i le la mafutaga, e le’i ae toe fai le ula lea i le fafine la te toe faiaiga peitai sa tagi le fafine ma faatoese fai ai e taofi lana mea o loo fai, lea foi na usitai i ai le ua molia ma ia fai loa i lona toalua la te o i le la fale la te talanoa ai e uiga i le la mafutaga.
A’o savavali atu le ua molia ma lona toalua i luma o le faletupe o le ANZ Bank i Fagatogo, sa taumafai ai loa le fafine e alu i le ofisa o leoleo, peitai na toso atu e le ua molia o ia ina ia aua nei alu i le ofisa o leoleo, e le gata i lea, na taumafai foi le ua molia e toso lona toalua i totonu o le taavale a se tasi o ana uo sa faanoi i ai mo se lifi.
Fai mai le fafine, ao taumafai e ee i luga mo se fesoasoani, na pupuni e le ua molia lona gutu i lona lima.
E $35,000 le tupe o loo taofia ai le ua molia i le toese e faatali ai le isi ana iloiloga lea ua faatulaga mo le vaiaso fou.


text:
Su e le tiamaa le faili a le RSA i le pueina o a latou pese
Ua faaulu le tagi a le aufaipese lauiloa o le Tiamaa mai Toamua e faasaga i le pulega ma le faili a le RSA mo le tapueina o a latou pese ma faatau atu i le atunuu lautele.
O lo o i Samoa i le taimi nei le taitai o le aufaipese o le Tiamaa, le susuga Nuualiitia Fafo Aulalo mo feutagaiga ma le latou loia. Na faaalia e Nuualiitia, e pe a ma le 10 a latou fatuga na pueina i kaseti ma CD e le faili a le RSA ma faatauina atu e le gata I Samoa ae faapea foi i tagata Samoa o lo o alala I atunuu I fafo. E pei ona silafia, o totino o le aufaipese o le Tiamaa e aofia ai Nuualiitia Fafo Aulalo, o lona uso o Fale Aulalo ma le susuga Pagamalie Iopu Faivalu ma o le tele o a latou fatuga i le vaitaimi na faatoa amata ai, sa pueina i le uaealesi faasalalau o le 2AP.
O le aso la ananafi na asiasi atu ai Nuualiitia ma Pagamalie i le 2AP e saili ni kopi o ia pesega tuai na pueina i le vaitaimi ae lei faaaogaina ni kitara e alu i le uila, ina ia faamaonia ai le latou mau i le faamasinoga. O lo o molimau mo le Tiamaa nisi o alii faasalalau iloga sa faigaluega ai i le 2AP i lena vaitaimi, le tofa Apulu Laneselota Polu ma le tofa Vaasiliega Iupati Lagaaia lea o lo o faigaluega lava i le 2AP e oo mai lava i le taimi nei.
O le vaiaso fou o le a amata faagasolo ai lea mataupu i le faamasinoga.


text: “Ua atoa nei le 50 tausaga o lau faletelevise ma lana auaunaga e faia pea, ina ia fa’amaumau ma fa’ailoa atu mea o tutupu, o polokalama fo’i a le tatou malo ma ana galuega fa’atino mo le aga’i i luma o le atunu’u. Sa tatou oaoa i Faleseu ae o lea ua tatou se’e nei i ma’a o malie, ma e faafetaia ai le alofa o le Atua ona o nei manuia e tele ua tatou maua,” o le saunoaga lea a Fonoti Doug Jessop, se tasi sa avea ma tagata pu’e ata o le faletelevise KVZK i le amataga mai i le 1964 - 50 tausaga talu ai.


text:
Vaega 132
1–6, E maua le faaeaga e ala i le feagaiga fou ma tumau-faavavau; 7–14, Ua tuu mai tuutuuga ma tulaga o lena feagaiga; 15–20, O le faaipoipoga faaselesitila ma le faaauauga o le iunite o le aiga e mafai ai e tagata ona avea ma atua; 21–25, O le ala vaapiapi ma lauitiiti e tau i ola e faavavau; 26–27, Ua tuu mai le tulafono e faatatau i le upuleaga e faasaga i le Agaga Paia; 28–39, O folafolaga o le faatelega e faavavau ma le faaeaga ua faia i perofeta ma le Au Paia i vaitausaga uma; 40–47, Ua tuu mai ia Iosefa Samita le mana e faamauina ma faamau ai i le lalolagi ma i le lagi; 48–50, Ua faamaufaailogaina e le Alii i luga o ia lona faaeaga; 51–57, Ua fautuaina Emma Samita ia faamaoni ma tonu; 58–66, Ua tuu mai tulafono e pulea ai le faia o avā e tele.
1 E Moni, ua faapea ona fetalai mai o le Alii ia te oe laʼu auauna, Iosefa, talu ai ona ua e ole mai i loʼu lima ia e iloa ma malamalama pe na faapefea ona taʼuamiotonuina e Aʼu, o le Alii, aʼu auauna o Aperaamo, Isaako, ma Iakopo, e pei foi o aʼu auauna o Mose, Tavita ma Solomona, e faatatau i le mataupu autu ma le mataupu faavae o lo latou faia o aavā ma palake e toatele—
2 Faauta, ma tagai, o Aʼu o le Alii lou Atua, ma o le a ou tali atu ia te oe e uiga i lenei mataupu.
3 O lea, ia asaunia lou loto e talia ma usiusitai i faatonuga o le a Ou tuu atu ia te oe; ona o i latou uma o e e faaali atu ia te i latou lenei tulafono e ao ina usiusitai i lea lava.
4 Aua faauta, Ou te faaali atu ia te outou se afeagaiga fou ma tumau-faavavau; afai tou te lē mau i lena feagaiga, ona etausalaina lea o outou; aua e leai se tasi e mafai ona iteena lenei feagaiga ma faatagaina e ulu mai i loʼu mamalu.
5 Aua o i latou uma o e e fia mauaina se afaamanuiaga i loʼu lima ia mau i le etulafono na tofia mo lena faamanuiaga, ma ona tulaga, e pei ona sa faatutuina mai i luma atu o le faavaega o le lalolagi.
6 Ma e faatatau i le feagaiga fou ma atumau-faavavau, sa faatuina mo le atoatoaga o loʼu emamalu; ma o ia o lē e mauaina lona atoatoaga e ao ma tatau ona mau i le tulafono, po o le a tausalaina o ia, ua fetalai mai ai le Alii le Atua.
7 Ma e moni Ou te fai atu ia te outou, o atuutuuga o lenei tulafono e faapea: O feagaiga, konekarate, ioega, tautinoga, etautoga, folafolaga, tu, sootaga, mafutaga, po o faamoemoega uma, e lē faia ma osia ma ifaamauina i le oAgaga Paia o le folafolaga, e ia o lē ua faauuina, mo le taimi nei ma mo le faavavau atoa, ma lena foi ua sili ona paia, i le ufaaaliga ma le poloaiga e ala i lē o laʼu faauuina, o lē ua Ou tofia i le lalolagi e umia lenei mana (ma ua Ou tofia i laʼu auauna o Iosefa e umia lenei mana i aso e gata ai, ma e lē sili atu lava i le toatasi lē e i luga o le lalolagi e faaee atu i ai lenei mana ma fki o le perisitua i le taimi e tasi), e leai se aoga, āuga, po o se malosi i le toetutu mai ma pe a mavae le toetutu mai le oti; ona o konekarate uma e lē faia mo lenei faamoemoe e i ai se iuga pe a oti tagata.
8 Faauta, o loʼu fale o se fale o le maopoopo, ua fetalai mai ai le Alii le Atua, ae lē o se fale o le fenumiaʼi.
9 Ou te talia ea se ataulaga, ua fetalai mai ai le Alii, ua lē faia i loʼu igoa?
10 Pe Ou te talia mai i o outou lima se mea Ou te lei atofiaina?
11 Ma Ou te tofi atu ea ia te outou se mea, ua fetalai mai ai le Alii, vagana ai ua ala atu i se tulafono, e pei lava ona afaauu atu e Aʼu ma loʼu Tamā ia te outou, ae lei i ai le lalolagi?
12 O Aʼu o le Alii lou Atua; ma Ou te tuu atu ia te outou le poloaiga lenei—e leai se tagata e asau i le Tamā vagana e ala atu ia te aʼu po o i laʼu upu, o laʼu tulafono lea, ua fetalai mai ai le Alii.
13 Ma o mea uma o i le lalolagi, pe na faauuina e tagata, i nofoalii, po o itumalo, po o mana, po o mea taʼutaʼua, po o a lava i latou, ua lē ala atu ia te aʼu po o i laʼu upu, ua fetalai mai ai le Alii, o le a lafo i lalo, ma o le a alē tumau pe a mavae ona oti o tagata, pe i le toetutu mai po o le mavae o le toetutu mai, ua fetalai mai ai le Alii lou Atua.
14 Aua soo se mea e tumau e ala atu ia te aʼu; ma o soo se mea e lē ala atu ia te aʼu o le a luluina ma faaumatia.
15 O lea, afai e afaaipoipo e se tane se avā ia te ia i le lalolagi, ma lē faaipoipoina e ia o ia e aʼu po o i laʼu upu, ma osifeagaiga o ia ma ia aʼo i ai pea o ia i le lalolagi ma ia foi faatasi ma ia, e lē aoga la laua feagaiga ma le faaipoipoga pe a oti i laua, ma pe a o ese i laua mai le lalolagi; o lea, e lē noatia i laua i se tulafono pe a o ese i laua mai le lalolagi.
16 O lea, pe a o ese i laua mai le lalolagi, e lē faaipoipo i laua pe tuuina atu i le afaaipoipoga; ae o ni eagelu tofia i le lagi, o agelu ia o ni auauna galulue, e auauna atu ia te i latou o e ua agavaa mo se fuataga mamao tele atu, ma silisli atu naʼuā, ma faavavau, o le mamalu.
17 Ona o nei agelu sa lē ola i laʼu tulafono; o lea, e lē mafai ai ona faateleina i latou, ae tumau eseese ma nonofo taitoatasi, e aunoa ma le faaeaga, i lo latou tulaga faaolaina, i le faavavau atoa; ma e mai le taimi lena i luma, e lē o ni atua, ae o ni agelu a le Atua e faavavau ma faavavau lava.
18 O lenei foi, e moni Ou te fai atu ia te outou, afai e faaipoipo e se tane se avā, ma osia se feagaiga ma ia mo le taimi nei ma mo le faavavau, afai e lē faia lena feagaiga e aʼu po o i laʼu upu, o laʼu tulafono lea, ma lē faamauina e le Agaga Paia o le folafolaga, e ala atu ia te ia o lē ua Ou faauuina ma tofia i lenei mana, e lē aoga pe taulia pe a o ese i laua mai le lalolagi, ona ua lē faatasia i laua e aʼu, ua fetalai mai ai le Alii, pe i laʼu upu; a o ese i laua mai le lalolagi e lē mafai ona talia iina, ona ua tofia agelu ma atua iina, o e e lē mafai ona laua pasia; o lea, e lē mafai ona laua maua loʼu mamalu; aua o loʼu fale o se fale o le maopoopo, ua fetalai mai ai le Alii le Atua.
19 O lenei foi, e moni Ou te fai atu ia te outou, afai e faaipoipo e se tane se avā i laʼu upu, o laʼu tulafono lea, ma i le afeagaiga fou ma le tumau-faavavau, ma ua efaamauina ia te i laua e le Agaga Paia o le ifolafolaga, e ia o lē ua faauuina, o lē ua Ou tofia i ai lenei mana ma oki o lenei perisitua; ma o le a fai atu ia te i laua—O le a oulua tutulai mai i le uluai toetutu; ma afai pe a mavae le uluai toetutu, i le toetutu mai e soo ai; ma o le a mautofi i unofoalii, malo, itumalo, ma mana, ma puleaga, o mea maualuluga uma ma loloto—ona tusia lea i le fTusi o le Ola a le Tamai Mamoe, e faapea o le a le faia e ia se fasioti tagata e faamasaa ai le toto lē sala, ma afai e ola i laua i laʼu feagaiga, ma lē faia se fasioti tagata e faamasaa ai le toto lē sala, o le a faia ia te i laua i mea uma i soo se mea e tuu atu e laʼu auauna i luga o i laua, i le taimi nei, ma i le faavavau atoa; ma o le a taulia atoatoa pe a i ai i laua i fafo o le lalolagi; ma o le a laua pasi atu i agelu ma atua, o e ua faatutu iina, i lo laua gfaaeaga ma mamalu i mea uma, e pei ona faamauina i luga o o laua ulu, o le mamalu lea o le atoatoaga ma le faaauauina o fanau e faavavau ma faavavau lava.
20 Ona avea ai lea o i laua ma atua, aua ua leai so laua gataaga; o lea o le a i ai i laua mai le faavavau-tumau i le faavavau-tumau, ona ua i ai pea lava i laua; ona avea ai lea o i laua i luga o mea uma, aua ua pule i laua i mea uma. Ona avea ai lea o i laua ma aatua, aua ua ia i laua le emana uma, ma o agelu e i lalo o la laua puleaga.
21 E moni, e moni, Ou te fai atu ia te outou, vagana ua outou ola i laʼu atulafono e lē mafai ona outou maua lenei mamalu.
22 Aua e avaapiapi le faitotoa, ma lauitiiti le eala e tau i le faaeaga ma le faaauauga o iola, ma e toaitiiti e e i ai e mauaina, ona ua outou lē talia aʼu i le lalolagi pe tou te iloa aʼu.
23 Ae afai tou te talia aʼu i le lalolagi, ona outou iloa lea o aʼu, ma maua lo outou faaeaga; ina ia outou i ai foi i le amea Ou te i ai.
24 O ola nei e afaavavau—o le iloa lea o le Atua poto ma moni e toatasi, ma Iesu Keriso, o lē na eauina mai e ia. O Aʼu o ia. O lea, ia outou talia laʼu tulafono.
25 E avatele le faitotoa, ma lautele le ala e tau i le eoti; ma e toatele o i ai e o atu iina, ona ua latou lē italia aʼu, pe ua latou ola i laʼu tulafono.
26 E moni, e moni, Ou te fai atu ia te outou, afai e faaipoipo e se tane se avā e tusa ma laʼu upu, ma ua faamauina i laua e le aAgaga Paia o le folafolaga, e tusa ma laʼu tofiga, ma faia e le tane po o le avā soo se agasala lava po o se solitulafono e faasaga i le feagaiga fou ma tumau-faavavau, ma ituaiga uma o upuleaga, ma afai la te lē efaia se fasioti tagata la te faamasaa ai le toto lē sala, o le a la tutulai mai lava i le uluai toetutu, ma ulu atu i lo laua faaeaga; ae o le a faaumatia i laua i la le tino, ma o le a ituu atu i laua i tuʼiga a oSatani seia oo i le aso o le togiolaina, ua fetalai mai ai le Alii le Atua.
27 O le aupuleaga e faasaga i le Agaga Paia, lea e elē faamagaloina i le lalolagi po o i fafo o le lalolagi, o lo outou faia lea o le fasioti tagata tou te faamasaa ai le toto lē sala, ma outou ioe ai i loʼu oti, ina ua uma ona outou talia o laʼu feagaiga fou ma tumau-faavavau, ua fetalai mai ai le Alii le Atua; ma o ia o lē e lē ola i lenei tulafono e leai se ala e mafai ona ulu mai ai i loʼu mamalu, ae o le a itausalaina, ua fetalai mai ai le Alii.
28 O Aʼu o le Alii lou Atua, ma o le a Ou tuu atu ia te oe le tulafono o laʼu Perisitua Paia, e pei ona faauuina e Aʼu ma loʼu Tamā ae lei i ai le lalolagi.
29 Na maua e aAperaamo mea uma, soo se mea lava na maua e ia, e ala i le faaaliga ma le poloaiga, i laʼu upu, ua fetalai mai ai le Alii, ma ua ulu atu i lona faaeaga ma ua nofo i luga o lona nofoalii.
30 Na maua e Aperaamo afolafolaga e faatatau i ana fanau, ma e faatatau i le fua o ona sulugatiti—o lē o ona esulugatiti ua e sau ai, o lona uiga, o laʼu auauna o Iosefa—ia sa faamoemoe ia faaauau pea i le umi latou te i ai i le lalolagi; ma e faatatau ia Aperaamo ma ana fanau, o le a faaauau pea ia te i latou i fafo o le lalolagi; o le a faaauau pea i le lalolagi ma i fafo o le lalolagi ona lē mafaitaulia i latou e pei o ifetu; pe, afai tou te faitauina le oneone o i luga o le matafaga tou te lē mafai ona faitaulia i latou.
31 O lenei folafolaga ua a outou foi, aua o outou e tupuga mai ia aAperaamo, ma sa faia le folafolaga ia Aperaamo; ma o lenei tulafono ua i ai le faaauauga o galuega a loʼu Tamā, ia ua faamamaluina ai e ia o ia lava.
32 O lea, ia outou o atu, ma fai agaluega a Aperaamo; ia outou ulu mai i laʼu tulafono ma o le a faaolaina ai outou.
33 Ae afai tou te lē ulu mai i laʼu tulafono e lē mafai ona outou maua le folafolaga a loʼu Tamā, lea na faia e ia ia Aperaamo.
34 Sa apoloaiina Aperaamo e le Atua, ma sa tuu atu e eSara iAkara ia Aperaamo e avea ma ana avā. Ma aisea na fai ai e Sara lena mea? Aua o le tulafono lea; ma sa tutupu mai ia Akara tagata e toatele. O lea, o lenei mea, na faataunuu ai folafolaga, faatasi ma isi mea.
35 O lea, sa i ai ea Aperaamo i lalo o tausalaga? E moni Ou te fai atu ia te outou, E leai; aua o Aʼu, o le Alii, na apoloaiina.
36 Sa apoloaiina Aperaamo e osi atu lona atalii o eIsaako; e ui i lea, sa tusia: Aua e te ifasioti tagata. E ui i lea, sa lē musu Aperaamo, ma sa faitauina lea mea ia te ia mo le oamiotonu.
37 Sa maua e Aperaamo ni apalake, ma sa latou fanauina ia te ia ni fanau; ma sa faitauina lea mea ia te ia mo le amiotonu, ona sa tuu atu i latou ia te ia, ma sa ola o ia i laʼu tulafono; e pei foi ona sa lei faia e Isaako ma eIakopo ni isi lava mea nai lo mea na poloaiina ai i laua; ma ona sa laua lē faia ni isi lava mea nai lo mea na poloaiina ai i laua, ua ulu atu i laua i a laua ifaaeaga, e tusa ma folafolaga, ma ua nonofo i luga o nofoalii, ma ua lē o ni agelu ae o ni atua.
38 Sa maua foi e aTavita avā ma palake e etoatele, ma aʼu auauna foi o Solomona ma Mose, e pei foi o le toatele o isi o aʼu auauna, mai le amataga o le foafoaga e oo mai i le taimi nei; ma e leai se mea sa latou agasala ai vagana ai i mea na sa latou lē maua mai ia te aʼu.
39 O avā ma palake a Tavita sa atuu atu ia te ia e aʼu, i le lima o Natano, laʼu auauna, ma isi o perofeta o e na i ai eki o lenei mana; ma sa leai se tasi o ia mea na agasala ai o ia faasaga mai ia te aʼu vagana i le tulaga e uiga ia iUria ma lana avā; ma, o lea ua paʼū ai o ia mai lona faaeaga, ma maua lana vaega; ma o le a lē fai mona tofi i latou i fafo o le lalolagi, ona ua Ou otuuina atu i latou i se isi, ua fetalai mai ai le Alii.
40 O Aʼu o le Alii lou Atua, ma ua Ou tuu atu ia te oe, laʼu auauna, Iosefa, se tofiga, ma atoefuatai mea uma. Ole mai i mea e te manao i ai, ma o le a tuu atu ia te oe e tusa ma laʼu upu.
41 Ma ona ua e ole mai e uiga i le mulilua, e moni, e moni Ou te fai atu ia te oe, afai e talia e se tane se avā i le feagaiga fou ma tumau-faavavau, ma afai e faatasi le tamaitai ma se isi alii, ma Ou te lei tofiaina ia te ia e ala i le faauuga paia, ua faia e le tamaitai le mulilua ma o le a faaumatia.
42 Afai ua lē i ai le tamaitai i le feagaiga fou ma le tumau-faavavau, ma ua faatasi o ia ma se isi alii, ua afaia e le tamaitai le mulilua.
43 Ma afai e faatasi lana tane ma se isi fafine, ma ua i ai le tane i lalo o se afolafolaga, ua soli e le tane lana folafolaga ma ua faia e ia le mulilua.
44 Ma afai e lei faia e le tamaitai le mulilua, ae ua mamā ma e lei solia e ia lana folafolaga, ma ua iloa e ia lena mea, ma Ou faaali atu ia te oe, o laʼu auauna o Iosefa, lena mea, ona i ai lea ia te oe le mana, e ala i le mana o laʼu Perisitua Paia, e ave ai o ia ma tuu atu o ia i le tane e lei mulilua ae ua afaamaoni; ona o le a fai lea tane ma pule i mea e tele.
45 Aua ua Ou faaee i luga o oe aki ma le mana o le perisitua, lea ua Ou etoefuatai ai mea uma, ma faailoa atu ai ia te oe mea uma i le taimi e tatau ai.
46 Ma e moni, e moni, Ou te fai atu ia te oe, o soo se mea e te afaamaufaailogaina i le lalolagi o le a faamaufaailogaina i le lagi; ma o soo se mea e te faamauina i le lalolagi, i loʼu igoa ma i laʼu upu, ua fetalai mai ai le Alii, o le a faamauina e faavavau i le lagi; ma o soo se agasala a soo se tasi e te efaamagaloina i le lalolagi o le a faamagaloina foi e faavavau i le lagi; ma o soo se agasala a soo se tasi e te taofia pea i le lalolagi o le a taofia pea foi i le lagi.
47 O lenei foi, e moni Ou te fai atu, o soo se tasi e te faamanuiaina o le a Ou faamanuiaina foi, ma o soo se tasi e te fetuuina o le a Ou afetuuina, ua fetalai mai ai le Alii; aua o Aʼu, o le Alii, o lou Atua.
48 O lenei foi, e moni Ou te fai atu ia te oe, laʼu auauna Iosefa, soo se mea e te foai atu i le lalolagi, ma o soo se tasi e te foai atu i ai, soo se isi lava i luga o le lalolagi, e ala i laʼu upu ma tusa ai ma laʼu tulafono, o le a asia i faamanuiaga ae lē o fetuu, ma faatasi ma loʼu mana, ua fetalai mai le Alii, o le a aunoa ma le tausalaga i le lalolagi ma i le lagi.
49 Aua o Aʼu o le Alii lou Atua, ma o le a faatasi ma oe e oo lava i le agataaga o le lalolagi, ma i le faavavau atoa; aua e moni Ou te efaamauina i luga o oe lou ifaaeaga, ma saunia se nofoalii mo oe i le malo o loʼu Tama, faatasi ma Aperaamo lou otamā.
50 Faauta, ua Ou vaai i au ataulaga, ma o le a faamagaloina au agasala uma; ua Ou vaai i au taulaga i le usiusitai i mea na Ou taʼu atu ia te oe. O lea, inā alu ia, ma Ou te saunia se ala mo lou sao atu, e pei ona Ou etaliaina le taulaga a Aperaamo i lona atalii o Isaako.
51 E moni, Ou te fai atu ia te oe: Ou te tuu atu se poloaiga i laʼu auauna tamaitai o Emma Samita, lau avā, o lē na Ou tuu atu ia te oe, ia taofi e ia o ia lava ma ia lē auai i le mea na Ou poloaiina oe e tuu atu ia te ia; aua sa Ou faia lena mea, ua fetalai mai ai le Alii, e tofotofo ai oulua uma, e pei ona sa Ou faia ia Aperaamo, ma ina ia mafai ona Ou tapaina ai se taulaga-mu mai o oulua lima i se feagaiga ma se taulaga-osi.
52 Ma ia tuu atu i laʼu auauna tamaitai, o aEmma Samita, ia talia i latou uma o e ua tuu atu i laʼu auauna o Iosefa, ma o e ua amiomamā ma mamā i oʼu luma; ma o e ua lē mamā, ae ua fai mai ua mamā i latou, o le a faaumatia, ua fetalai mai ai le Alii le Atua.
53 Aua o Aʼu o le Alii lou Atua, ma ia outou usiusitai mai i loʼu leo; ma Ou te tuu atu i laʼu auauna o Iosefa ia faia o ia ma pule i mea e tele; ona ua afaamaoni o ia i luga o mea itiiti; ma o le a Ou faamalosia o ia mai le taimi nei i luma.
54 Ma Ou te poloai atu i laʼu auauna tamaitai, o Emma Samita, ia nofo ma pipii atu i laʼu auauna o Iosefa, ae lē i se isi lava. Ae afai e lē ola o ia i lenei poloaiga o le a faaumatia o ia, ua fetalai mai ai le Alii; aua o Aʼu o le Alii lou Atua, ma o le a faaumatiaina o ia pe afai e lē ola o ia i laʼu tulafono.
55 Ae afai e lē ola o ia i lenei poloaiga, ona faia lea e laʼu auauna o Iosefa o mea uma mo ia, e pei lava ona fai mai o ia; ma o le a Ou faamanuiaina o ia ma faateleina o ia ma tuu atu ia te ia ataisautuaselau i lenei lalolagi, o tamā ma tinā, o uso ma tuafafine, o fale ma laueleele, o avā ma fanau, ma palealii o eola e faavavau i lalolagi e faavavau.
56 O lenei foi, e moni Ou te fai atu, ia tuu atu i laʼu auauna-tamaitai ia afaamagalo atu i laʼu auauna o Iosefa i ana solitulafono; ona faamagaloina ai lea o ia i ana solitulafono, ia sa solitulafono ai o ia faasaga mai ia te aʼu; ma o Aʼu o le Alii lou Atua, o le a faamanuiaina o ia, ma faateleina o ia, ma faia ia olioli lona loto.
57 O lenei foi, Ou te fai atu, ia lē tuu atu i laʼu auauna o Iosefa e tuu ese atu i fafo ana meatotino mai ona lima, neʼi sau se fili ma faaumatia o ia; aua ua asaili Satani e faaumatia; aua o Aʼu o le Alii lou Atua, ma o ia o laʼu auauna; ma faauta, ma tagaʼi, ua Ou faatasi ma ia, e pei ona sa Ou i ai ia Aperaamo, lou tamā, e oo lava i lona efaaeaga ma lona mamalu.
58 O lenei, e faatatau i le tulafono o le aperisitua, e tele mea e faatatau i ai.
59 E moni, afai e valaaulia se tagata e loʼu Tamā, e pei o aArona, i loʼu lava leo, ma ala i le leo o ia o lē na auina mai aʼu, ma ua Ou faaeeina o ia i eki o le mana o lenei perisitua, afai e fai e ia se mea i loʼu igoa, ma e tusa ai ma laʼu tulafono ma i laʼu upu, ma o le a lē faia e ia se agasala, o le a Ou taʼuamiotonuina o ia.
60 O lea, ia lē tuu atu i se tasi, e faitio i laʼu auauna o Iosefa; aua o le a Ou tauamiotonuina o ia; ona o le a faia e ia le taulaga ua Ou tapaina mai i ona lima mo ana solitulafono, ua fetalai mai ai le Alii lo outou Atua.
61 O lenei foi, e faatatau i le tulafono o le perisitua—afai e faaipoipo e soo se alii se ataupou, ma ua manao e faaipoipo i se eisi foi, ma tuu mai e lē na muamua lana faatagaga, ma afai e faaipoipo le alii i le avā lona lua, ma o i laua uma o ni taupou, ma e lei folafola atu i se isi lava alii, ona tauamiotonuina lea o lea alii; e lē mafai ona mulilua lenei alii ona ua tuuina atu i laua ia te ia; ona e lē mafai ona mulilua o ia ma lē ua ā ia ae lē a se isi lava.
62 Ma afai e tuu atu ia te ia ni taupou e toasefulu i lenei tulafono, e lē mafai ona mulilua ai o ia, ona ua ā ia i latou, ma ua tuuina atu i latou ia te ia; o lea ua tauamiotonuina ai o ia.
63 Ae afai e faatasi se tasi po o se isi o taupou e toasefulu ma se isi alii ina ua uma ona faaipoipoina o ia, ua faia e lea taupou le mulilua, ma o le a faaumatia o ia; ona ua tuu atu i latou ia te ia e afaateleina ma faatumuina le lalolagi, e tusa ma laʼu poloaiga, ma faataunuu le folafolaga na tuuina mai e loʼu Tamā i luma mai o le faavaega o le lalolagi, ma mo lo latou faaeaga i lalolagi e faavavau, ina ia latou fanauina agaga o tagata; ona o totonu o lenei mea e faaauau ai pea le egaluega a loʼu Tamā, ina ia faamamaluina o ia.
64 O lenei foi, e moni, e moni, Ou te fai atu ia te outou, afai e i ai se avā i se alii, o lē ua umia ki o lenei mana, ma aoao atu e ia i lana avā le tulafono o laʼu perisitua, e faatatau i ia mea, ia talitonu le avā ma auauna ia te ia, po o le a faaumatia o ia, ua fetalai mai ai le Alii lo outou Atua; ona o le a Ou faaumatia o ia; aua o le a Ou faalauteleina loʼu igoa i luga o i latou uma o e talia ma ola i laʼu tulafono.
65 O lea, o le a tusa ai ma le tulafono ia te aʼu, pe afai e lē talia e le fafine lenei tulafono, le mauaina e le tane o soo se mea o mea uma e tuu atu e Aʼu, o le Alii lona Atua, ia te ia, ona sa lē talitonu le fafine ma auauna atu i le tane e tusa ai ma laʼu upu; ma ona avea ai lea o le fafine ma solitulafono; ma tatala ai le tane mai le tulafono a Sara, o lē sa auauna atu ia Aperaamo e tusa ai ma le tulafono i le taimi ina ua Ou poloaiina Aperaamo e ave Akara e fai ma ana avā.
66 Ma o lenei, e faatatau i lenei tulafono, e moni, e moni, Ou te fai atu ia te oe, o le a Ou faaali atu ni isi mea e tele ia te oe, i se taimi o mulimuli mai; o lea, ia lava ai lea mo le taimi nei. Faauta, o Aʼu o le Alefa ma le Omeka. Amene.


text:
E te faaalia lou faalagolago ia te Ia pe a e faalogo ma le faamoemoe e aoao mai ai, ia salamo ona e alu lea ma faia soo se mea ua Ia poloai mai ai.
O’u uso e ma tuafafine pele, o se faamanuiaga le lauga atu ia te outou i lenei Aso Sapati. Ua faalotomaualaloina lava au i le tofiga ou te tautala atu i le fia miliona o le Au Paia o Aso e Gata Ai ma a tatou uo i le lalolagi atoa. I le tapenaga mo lenei avanoa paia, sa ou tatalo ai ma mafaufau loloto e fia iloa o outou manaoga patino, ma pe o le a foi se savali e finagalo le Alii ou te tuuina atu.
E tele ma eseese mea tou te manaomia. O outou taitoatasi o se atalii po o se afafine tulaga ese o le Atua.Ua silafia outou taitoatasi e le Atua. Na te auina mai feau o le faamalosiauga, faasa’oga, ma le taitaiga, e fetaui ma outou ma o outou manaoga.
Ina ia iloa po o le a le mea e finagalo le Atua ou te talanoa atu ai i lenei konafesi, sa ou faitau ai i savali a Ana auauna i tusitusiga paia, ma konafesi ua tuanai. Sa ou mauaina se tali i a’u tatalo a’o ou faitauina upu a Alema, o se auauna maoae a le Alii i le Tusi a Mamona:
“E! ana o a’u o se agelu, ma ua mafai ona maua le manao o lo’u loto, ina ia ou alu atu ma tautala atu ma le pu a le Atua, ma le leo e luluina ai le laueleele, ma tala’i atu le salamo i nuu uma!
“Ioe, po ua ou tala’i atu i tagata uma ma le leo e pei o le faititili, le salamo ma le ala o le togiola, ina ia latou salamo ma o mai i lo latou Atua, ina ia le toe ai se faanoanoa i luga o le fogaeleele uma.
“A e peitai, faauta, o a’u o le tagata, ma ua agasala i lo’u manao; aua e tatau ia te au ona ia toafilemu lo’u loto i mea ua tuuina mai ia au e le Atua.” 1
Ona ou maua ai lea mai mafaufauga o Alema, le taitaiga lea sa ou tatalo ai: “Aua faauta, ua tuuina atu e le Atua i atunuu uma nisi i lo latou lava atunuu ma la latou gagana e aoao atu ai lana afioga, ioe, i le poto i mea uma ua silafia e ia ua tatau ia te i latou; o le mea lea tatou te iloa ai e faatonu mai e le Atua ma le poto, e tusa ma le amiotonu ma le faamaoni.” 2
A o ou faitauina lena savali mai se auauna a le Atua, sa oo ina manino lo’u faamoemoega mo le aso. E auina atu e le Atua ia savali ma avefeau faamaonia i Ana fanau. E tatau ona ou atiina ae le faalagolago i le Atua ma Ana Auauna ia lava, ina ia tatou o atu ai ma usitai i Lana fautuaga. E finagalo o Ia i lena mea aua e alofa o Ia ia i tatou ma finagalo mo lo tatou fiafia. Ua Ia silafia foi, a tatou le faalagolago ia te Ia e aumaia ai le faanoanoa.
O le leai o se faalagolago na oo ai le faanoanoaga i fanau a le Tama Faalelagi mai lava a’o lei foafoaina le lalolagi. Ua tatou iloa e ala i faaaliga a le Atua i le Perofeta o Iosefa Samita, e toatele o tatou uso ma tuafafine i le mua’i olaga na latou teena le fuafuaga mo lo tatou olaga faitino lea na tuuina atu e lo tatou Tama Faalelagi ma Lona Alo matua, o Ieova. 3
Tatou te le iloaina uma mafuaaga o le matautia ona mafai e Lusifelo ona faama’ite lena fouvalega. Peitai, e tasi le mafuaaga ua manino. O i latou ua le maua le faamanuiaga o le o mai i le olaga nei, ua leai so latou faalagolago i le Atua e aloese ai mai le faanoanoa e faavavau.
O le mamanu faanoanoa o le leai o se faalagolago i le Atua, na tumau pea ona i ai talu mai le Foafoaga. O le a ou faaeteete i le tuuina atu o ni faataitaiga mai olaga o fanau a le Atua talu ai ou te le iloaina mafuaaga uma mo le leai o so latou faatuatua e faalagolago ai ia te Ia. E toatele outou ua suesueina taimi o faigata i o latou olaga.
O Iona, mo se faataitaiga, e le gata ina sa ia teena le feau mai le Alii e alu i Nineva, ae na alu i le isi itu. Sa le mafai e Naamanu ona faalagolago i le faatonuga a le perofeta a le Alii e taele i se vai ina ia mafai ai e le Alii ona faamalolo i lona lepela, aua sa ia manatu e faatauvaa lea gaoioiga e le tusa ma lona tulaga mamalu.
Sa valaaulia e le Faaola ia Peteru e tuua le saogalemu o se vaa ae savali atu ia te Ia i luga o le sami. Tatou te lagonaina lona tiga, ma tatou iloa atu ai lo tatou lava manaomia o se faalagolago e sili atu i le Atua a’o tatou faalogo atu i le tala:
“Ua maliu atu Iesu ia te i latou i le leoleoga e fa o le po, ua savali i luga o le vai.
“Ua iloa mai e le au soo o ia ua savali i luga o le vai, ona latou atuatuvale ai lea, ua faapea ane, O le aitu; ona latou uio ai lea i le matatau.
“Ona fetalai atu loa lea o Iesu ia te i latou, ua faapea atu, Ia outou loto tetele; o a’u lava, aua tou te matatau.
“Ua tali mai Peteru ia te ia, ua faapea mai, Le Alii e, afai o oe, ia e fetalai mai ia te au, ou te alu atu ia te oe i luga o le vai.
“Ona fetalai atu ai lea o ia, Ina sau ia. Ona alu ifo ai lea o Peteru nai le vaa, ua savali i luga o le vai e alu ia Iesu.
“Peitai ua vaai ia i le matagi ua tetele, ona fefe ai lea; ona afua ai lea ona goto, ua alaga, ua faapea mai, Le Alii e, ia e faaola mai ia te au.
“Ona aapa atu loa lea e Iesu o lona aao, ua tago ia te ia, ua faapea atu ia te ia, O oe na lē faatuatua itiiti, se a le mea ua e masalosalo vale ai?” 4
E mafai ona tatou maua le lototetele mai le mea moni, na oo ina lava le faalagolago o Peteru i le Alii ma tumau faamaoni ai i Lana galuega seia oo lava ina maliu faamaturo o ia.
Ua uunaia e le taulealea o Nifae o le Tusi a Mamona se manao ia i tatou, e atiina ae le faalagolago i le Alii e usiusitai i Ana poloaiga, tusa lava po o le a le foliga mai e faigata. 5
Na maua lena faalagolago mai le iloa o le Atua. E sili atu nai lo nisi lava tagata o i ai i le lalolagi, e ala mai i le mea mamalu na tupu o le Toefuataiga o le talalelei, na tatou lagonaina ai le filemu lea na ofo mai e le Alii i Lona nuu i nei upu: “Ina soia, ma ia outou iloa o a’u lava o le Atua.” 6 Ua tumu lo’u loto i le agaga faafetai i le mea na faaalia mai e le Atua e uiga ia te Ia lava ina ia tatou faalagolago ai ia te Ia.
Ia te au, na amata i le 1820 i se taulealea i le vao o laau i se faatoaga i le setete o Niu Ioka. Sa savali atu le tamaitiiti, o Iosefa Samita, i se vaega paganoa sa i ai laau. Sa tootuli o ia e tatalo ma lona talitonuga atoatoa o le a tali mai le Atua i lana aioiga ia iloa po o le a le mea e tatau ona ia faia, ina ia faamamaina ai ma faaolaina ai e ala i le Togiola a Iesu Keriso. 7
O taimi taitasi ou te faitauina ai lana tala, e faateleina ai lo’u faalagolago i le Atua ma Ana auauna:
“Na ou vaai i se malamalama faaniutu i luga ae tonu o lou ulu, e sili atu le pupula nai lo le la, ua alu ifo malie lava seia oo mai ia te au.
“Sa lei pine ona oo mai lea malamalama ae ou faalogoina loa ua tatalaina au mai le fili na taofia au. Ina ua oo ifo le malamalama i ou luga, sa ou vaaia ni Tagata se toalua e le mafaamatalaina lo laua mamalu ma lo laua pupula, o tutu mai i o’u luga ae i le ea. Sa fetalai mai le tasi o i laua ia te au, ma sa ia ta’u lou igoa ma fetalai mai a o tusi ane lona aao i le tasi—O Lo’u Atalii Pele lenei. Faalogo ia te Ia!” 8
Na faailoa mai e le Tama ia i tatou o loo soifua o Ia, o Iesu Keriso o Lona Alo Pele, ma ona o le tele o Lona alofa ia te i tatou, ua auina mai ai lena Alo e faaolaina i tatou o Ana fanau. Ma talu ai e i ai la’u molimau na Ia valaauina se tamaitiiti e lei lava sona a’otauina, e avea ma se Aposetolo ma Perofeta, o lea foi ou te faatuatuaina ai Ana Aposetolo ma Perofeta i ona po nei, ma i latou ua latou valaauina e auauna atu i le Atua.
Ua faamanuiaina e lena faatuatuaga lo’u olaga ma olaga o lo’u aiga. E tele tausaga talu ai, sa ou faalogo ai ia Peresitene Esera Taft Benson o saunoa i se konafesi faapenei i se aso Sa. Sa ia fautuaina i tatou ina ia tatou faia mea uma tatou te mafaia, e o ese ai mai aitalafu ma ia lē toe nofo aitalafu ai. Sa ia ta’ua mokesi o fale. Fai mai a ia, atonu e le mafai ae e sili pe a mafai ona tatou totogiina uma a tatou aitalafu o mokesi. 9
Sa ou faliu atu i lo’u toalua i lea sauniga ma fesili, “Pe e te manatu e i ai se auala e mafai ai ona ta faia lena mea?” Muamua, sa ma lē mafaia. E oo atu i le afiafi, sa ou mafaufau ai i se fanua sa ma mauaina i se tasi setete. Sa tele tausaga o ma taumafai e faatau atu ae sa le manuia.
Peitai, talu ai sa ma faalagolago i le Atua ma ni nai upu mai le savali a Lana auauna, sa ma faia ai se telefoni i le taeao o le Aso Gafua i le tamaloa i San Francisco sa tuu ai le ma fanua mo le faatauina atu. Sa ma telefoni i ai i ni nai vaiaso na muamua, ae fai mai, “E lei i ai lava se tasi sa faaalia se fia manao i lo lua fanua mo le tele o tausaga.”
Ae i le Aso Gafua ina ua mae’a le konafesi, sa ou faalogo ai i se tali e oo mai i le aso, o faamalosia ai pea lo’u faalagolago i le Atua ma i Ana auauna.
Na fai mai le tamaloa i luga o le telefoni: “Ua ou te’i i lou valaau mai. Na sau se tagata i le taeao nei e fesili pe mafai ona ia faatauina lou fanua.” Sa ou fesili, “E fia na manao e faatau ai?” E sili teisi atu nai lo le aofaiga o le ma mokesi.
Atonu e faapea se tasi, ona pau lava ua fetaui. Peitai, sa totogi uma le ma mokesi. Ma o loo faalogologo pea lo matou aiga mo soo se upu mai se savali a se perofeta e ono auina mai, e ta’u mai po o le a le mea e tatau ona matou faia e maua ai le malupuipuia ma le filemu ua finagalo ai le Atua mo i tatou.
O lena faalagolago i le Atua e mafai ona faamanuiaina ai nuu faapea foi aiga. Sa ou ola ae i se taulaga itiiti i New Jersey. O le matou paranesi o le Ekalesia e le atoa se 20 tagata e masani ona auai mai.
O lena aofai sa i ai se tamaitai—, o se tamaitai matua na liliu mai i le Ekalesia, ma e ese le lotomaulalo. O ia o se tagata fāi mai, e malosi lona si’uleo Nouei. Na o ia le tagata o lona aiga e auai i le Ekalesia, ma na o ia foi le tagata o le Ekalesia i le aai sa nofo ai.
Na auala atu i lo’u tama, o le sa peresitene i le paranesi, na valaauina ai o ia e le Alii e avea ma peresitene o le Aualofa a le paranesi. Sa leai sana tusitaulima e ta’u atu ai ia te ia le mea e fai. E leai se isi tagata o le Ekalesia na nofo latalata atu ia te ia. Na pau le mea sa ia iloaina, e manatu tele le Alii mo i latou e manaomia le fesoasoani ma ni nai upu itiiti o le mautauave a le Aualofa: “E Le Uma le Alofa.”
O lea, i lona lagona ua ia maua le feau mai le Alii, sa ia talosagaina ai ni ofu tuai mai ona tuaoi. Sa ia tataina nei lavalava, auli, ma tuu i totonu o atigipusa i lona poletito i tua. A i ai ni tamaloloa e leai ni tupe ae ua manaomia ni lavalava ma fesili atu i ona tuaoi mo se fesoasoani, latou te fai atu, “O i le fale i le tulimanu o le ala. O loo i ai se tamaitai Mamona e nofo ai iina, o le a ia avatu mea o loo e manaomia.”
E lei puleaina e le Alii le aai, ae na Ia suia se vaega mo le lelei sili atu. Sa Ia valaauina si tamaitai faatinoiti, o lē ua lava lona faalagolago ia te Ia e saili ai po o le a le mea sa Ia finagalo i ai na te faia, ona alu ai lea o ia ma fai. Ona o lona faalagolago i le Alii, sa mafai ai e ia ona fesoasoani i lena aai i le fiaselau o fanau a le Tama Faalelagi sa manaomia le fesoasoani.
O le faalagolago lava lena e tasi i le Atua, e mafai ona manuia ai atunuu. Ua ou iloa e mafai ona tatou faalagolago i le Atua e faataunuu ai le folafolaga a Alema e faapea, “Aua faauta, ua tuuina atu e le Atua i atunuu uma nisi i lo latou lava atunuu ma la latou gagana e aoao atu ai lana afioga, ioe, i le poto i mea uma ua silafia e ia ua tatau ia te i latou.” 10
E le pulea e le Atua atunuu, ae Na te silafia i latou. E mafai ma Na te tuuina tagata i tulaga e uunaia ai, o ē mananao i le mea sili mo tagata ma o ē foi e faalagolago i le Atua. 11
Ua ou vaai i ai i a’u femalagaaiga i vaega eseese o le lalolagi. I se aai e silia ma le 10 miliona tagata, sa ou lauga ai i le Au Paia o Aso e Gata Ai sa faapotopoto i le ta’i fiaafe i se konafesi. Sa faia i se malae taalo tele.
A o le’i amataina le sauniga, sa ou matauina se alii talavou aulelei o nofo mai i le laina pito i luma. Sa vagavagaia o ia e isi, e faapei foi o ia, sa mananaia atu o latou laei nai lo le toatele o i latou sa i ai. Sa ou fesili i le Pulega Aoao o le Ekalesia sa i o’u autafa, po o ai nei tagata. Sa musumusu mai, o le pulenuu o le aai ma lana aufaigaluega.
A o ou savali atu i la’u taavale, sa ou te’i i lo’u vaai atu o faatalitali mai le pulenuu e faafeiloai mai, a o siosiomia e lana aufaigaluega. Sa laa mai o ia i luma, tuu mai lona aao ma faapea mai: “Ou te faafetai atu i lou susu mai i lo matou aai ma lo matou atunuu. Matou te faafetai tele atu i le mea o loo e faia e atiina ae ai o matou tagata. O na tagata ma na ituaiga o aiga, e mafai ai ona matou faatupuina le filemu ma le manuia o loo matou mananao ai mo o matou tagata.”
Sa ou vaaia i lena lava taimi, o ia le tagata e faamaoni lona loto, ua tuuina e le Atua e taitai Ana fanau. E toaitiiti lava i tatou o i ai i tagatanuu o lena aai tele. Sa itiiti se mea na silafia e le pulenuu i a tatou aoaoga faavae ma nai tagata toalaiti o o tatou tagata. Ae na auina atu e le Atua ia te ia le savali a le Au Paia o Aso e Gata Ai e faapea, i lalo o le feagaiga e faalagolago i le Atua ma Ana auauna ua faamaonia, o le a avea ma se malamalama i lona nuu.
Ou te iloa o auauna a le Atua o le a saunoa atu ia te outou i lenei konafesi. Ua valaauina i latou e le Atua e tuuina atu savali i Ana fanau. Na fetalai le Alii e uiga ia i latou: “O le mea ua fai atu ai a’u le Alii, ua ou fai atu ai lava, ma ou te le faatoese ai lava a’u; ma e ui ina mavae atu le lagi ma le lalolagi, a e le mavae atu lava la’u upu, a o le a faataunuuina lava, pe fai atu i lo’u lava leo po o le leo o a’u auauna, ua tusa lava ia.” 12
E te faaalia lou faalagolago ia te Ia pe a e faalogo ma le faamoemoe e aoao mai ai, ia salamo ona e alu lea ma faia soo se mea ua Ia poloai mai ai. Afai e lava lou faalagolago i le Atua e faalogologo ai i Lana savali i lauga uma, pese, ma tatalo i lenei konafesi, o le a e mauaina. Ma afai loa e te alu ma faia le mea ua Ia finagalo e te faia, o le a faatupulaia lou malosi e faalagolago ai ia te Ia ma o le a oo mai le taimi, o le a lofituina oe i le loto faafetai ina ua e iloa ua Ia faalagolagoina oe.
Ou te molimau atu o loo tulei mai le Atua e ala mai i Ana auauna filifilia i Le Ekalesia a Iesu Keriso o le Au Paia o Aso e Gata Ai. O Thomas S. Monson o le perofeta a le Atua. O loo soifua lo tatou Tama Faalelagi ma Lona Alo, o Iesu Keriso, ma e alolofa ia i tatou. Ou te molimau atu ai i le suafa o Iesu Keriso, amene.
Faaali Mau Faasino
-
1. Alema 29:1–3.
-
2. Alema 29:8.
-
3. Tagai Mataupu Faavae ma Feagaiga 29:36–37; Aperaamo 3:27–28.
-
4. Mataio 14:25–31.
-
5. 1 Nifae 3:7.
-
6. Salamo 46:10.
-
7. Tagai Aoaoga a Peresitene o le Ekalesia: Iosefa Samita [2007], 480.)
-
8. Iosefa Samita—Talafaasolopito 2: 16–17
-
9. Tagai, mo se faataitaiga, Ezra Taft Benson, “Prepare for the Days of Tribulation,” Ensign, Nov. 1980, 33.
-
10. Alema 29:8.
-
11. Tagai 2 Nofoaiga a Tupu 36:22–23; Esera 1:1–3; Isaia 45:1, 13.
-
12. Mataupu Faavae ma Feagaiga 1:38.


text:
TUUAIA TOEAINA 93 TAUSAGA FAIA UIGA MATAGA ALUALUTOTO 4 TAUSAGA
“O LO’O SILASILA LE ALI’I OU KE LE’I FAIA SE MEA LEAGA FAAPEGA”
Atonu e te’i lau faafofoga i le saoasaoa ua i ai ituaiga mataupu faapenei i luma o le faamasinoga, ae o le vaiaso nei, na tulai ai i luma o le faamasinoga faaitumalo se tama matua e 93 tausaga, ona o tuuaiga i lona faia lea o ni uiga mataga faafeusuaiga i se alualutoto e na o le 4 tausaga le matua.
O moliaga e lima ua tuuaia ai lenei tama matua e aofia ai moliaga mamafa e fa o lona faia o amioaga faasotoma, faia o uiga mataga i fanau laiti, faaoolima mataga, tagofia o itutinosa o se teineititi, atoa ai ma le moliaga mama e tasi o lona faia lea o ni gaioiga e ono lamatia ai le saogalemu o se alualutoto.
O le to’alua ai lea o tama matutua ua tutula’i i luma o le faamasinoga i lenei vaiaso, ona o tuuaiga lava i le faia o uiga mataga i fanau teine laiti.
O le isi tama e 65 tausaga le matua, o ia foi o le grandfather o le teineititi e 13 tausaga o loo aafia, ma, o loo tuuaia o ia i lona tagofia lea o itutinosa o le teineititi o loo aafia i lenei mataupu.
Ae i le mataupu a le toeaina e 93 tausaga le matua o loo taua ai i faamaumauga a le faamasinoga e faapea, o lenei mataupu na afua mai ina ua taunuu le teineititi i le falemai mo togafitiga, ma faila ai loa le ripoti i le Ofisa o Leoleo i le masina o Fepuari.
O le aso 24 Fepuari na taunuu ai le alualutoto i le potu tigaina a le falema’i mo togafitiga, ina ua maitauina e lona tina le alu o le palapala i lona itutinosa (tulou).
Na taua i se ripoti a le falemai e faapea, e tusa ai ma ripoti mai le aiga o le teineititi, sa pau o ia i luga o se tuugamau ma’a a’o taalo ai i le aso lea, ae i le faaiuga o suesuega a le falemai na manino ai, e le o se manu’a mai se pau o loo aafia ai lenei alualutoto, ae foliga mai sa faia i ai ni gaioiga e fesootai ma faiga faasolitulafono.
O le faaiuga o le suega sa faia e le fomai, na faamaonia ai le aafia o le itutinosa o lenei alualutoto ma e atagiamai ai se taumafaiga e faia ni uiga mataga ia te ia.
O le aso 28 Fepuari na tuu atu ai i aao o leoleo lenei mataupu ma faagasolo ai loa e le alii leoleo suesue o Det. Poutoa I’amanu Jr suesuega o lenei mataupu.
Ina ua fesiligia le teine o lenei alualutoto e leoleo, sa ia faailoa i ai e faapea, o le taimi na ia faataeleina ai si ana tama sa ia maitauina ai tulaga faaletonu e pei ona maitauina e foma’i, atoa ai ma le augani atu o si ana tama ia te ia i le tiga o lona itutinosa, ma mafua ai loa ona auina atu o ia i le falema’i.
Ae ina ua fesiligia e leoleo le alualutoto na aafia ao i ai ma lona tina, sa ia faailoa ai i leoleo, o lona grandfather, le ua molia na tagofia lona itutinosa.
Na faailoa e lenei alualutoto e faapea, o le aso lea na pau ai i le tuugamau ao taalo ai, o le aso lava lea na tagotago atu ai lona grandfather ia te ia.
Ae ina ua fesiligia e leoleo le ua molia sa ia matua teena uma ai tuuaiga faasaga ia te ia. Na taua e le ua molia i leoleo, o mea ia sa ia faia i aso ua mavae.
Ina ua valaauina le mataupu a lenei tama i luma o le faamasinoga, sa vaaia ai le tau ta’ita’i atu o ia i le nofoa ua faapitoa mo i latou ua molia, ma lana tootoo e uu i lona lima taumatau.
Seiloga e matua leotele le tamaitai faaliliu upu a le faamasinoga ona faatoa manino lea i le faafofoga a le toeaina o taualumaga o lana mataupu, peitai ina ua faailoa atu i ai e le faamasinoga taualumaga o le faaaoga i le faagasolo ai o lana mataupu, sa faailoa atu ai e le toeaina i le faamasinoga, na te le iloaina le mafuaaga ua ala ai ona avatu o ia i luma o le faamasinoga.
“Ou ke le’i faia se mea leaga faapega, o loo silasila le Akua ou ke le’i faia se mea sese faapega...” o upu ia na saunoa i ai le tama matua ina ua maea lana uluai iloiloga i le aso Tofi na te’a nei, ma poloaina ai loa le taofia o ia i le toese sei vagana ua totogi le $10,000 e tatala ai i tua.
E $25,000 na ulua’i faatulaga e le faamasinoga e totogi ona faatoa mafai lea ona tatala le ua molia i tua, peitai o lea ua faaitiitia i le $5,000 ina ua talia e le faamasinoga se talosaga fai faatasi a le malo ma le tamaitai loia ia Sharron Rancourt o loo tula’i mo le ua molia.
O poloaiga ua tuuina atu e usitai i ai le ua molia pe afai e mafai ona tatala e aofia ai le faasa lea ona ia taumafai e faafesootai le alualutoto lea o loo aafia i lenei mataupu, poo nisi foi o lona aiga, ae ua poloaina foi e le faamasinoga le aiga o le teineititi ina ia mautinoa e vava mamao nofoaga e nofo ai le teineititi ma le toeaina ua molia.
O le aso Tofi o le vaiaso fou lea ua faatulaga e faia ai le uluai iloiloga o lenei mataupu i luma o le faamasinoga faaitumalo, ma iloilo ai loa e le faamasinoga mau a le malo, pe lava mau e faamaonia ai sa soli se tulafono, ae poo le foi ua molia o loo tuuaia i le soliina o le tulafono.
Afai ae faamaonia e le faamasinoga mau a le malo, ona tuuina atu loa lea o le mataupu a le ua molia i luma o le faamasinoga maualuga e faaauau ai lana iloiloga, poo le faia foi lea o se maliliega ma le malo e faamuta ai lenei mataupu.
O le vaiaso foi na tea nei na tuuaia ai e le malo se tama e 75 tausaga i lona faia lea o ni uiga mataga i lona granddaughter, ma o loo taofia pea i le toese lea tama e faatali ai le isi ana iloiloga lea ua faatulaga i le aso 22 Iuni.
E lua foi isi mataupu faapea o loo tuuaia ai ni tama matutua se toalua i lo la faia lea o uiga mataga i ni tamaitai se toalua.
O loo taofia foi i le toese tama matutua ia e faatali ai a laua iloiloga lea ua toe faatulaga e le malo.


text:
$3.2 miliona fausia ai falemai mo gasegase o le mafaufau
Na pau le itu lea ua tuuina atu i luma o le Faamasinoga Maualuga, o le $3.2 miliona mai i le Ofisa o le Initeria, e fausia ai se falema’i mo i latou e a’afia i le gasegase o le mafaufau, peitai e le o mautinoa le taimi tonu e amata ai lenei galuega e ui o lea ua maea ona faia le sauniga faapitoa e faapaia ai le amataga o le galuega.
O le taeao ananafi na toe valaauina ai i luma o le faamasinoga le mataupu lenei, lea na amata finau e le Loia Fautua mo tagata lautele, i le silia ma le 4 tausaga talu ai, peita’i ua toe laga ona o le mataupu faasaga i le tamaitai o Agnes Milovale, lea e aafia i le gasegase o le mafaufau, ae na taofia i le falepuipui ona o tuuaiga i lona faaoolima i se isi tamaitai e aafia foi i le gasegase o le mafaufau.
E tolu molimau na valaau e le malo i luma o le faamasinoga, mo se fa’amatalaga i le tulaga ua i ai lenei galuega. O le tamaitai o Sandy Tonumaipe’a mai le Ofisa o le TOFR, lea o lo o tauaaoina le tupe o lo o fuafua e fausia ai lenei galuega, o le susuga ia Joe Pereira lea o lo o pulea le Vaega a le Ofisa o Galuega e pasia ata mo galuega tetele, faapea ai ma le alii fomai ia Dr. Saipale Fuimaono mai le Soifua Maloloina.
Na faamaonia e Tonumaipea e faapea, o nai vaega laiti o lo o manaomia mai e le Central Medical Service(CMS) o lo o mafua ai ona tuai le galuega i le taimi nei, ae afai loa e pasia le talosaga ua tuuina atu i le CMS, ona tuuina atu loa lea o le galuega mo tauofoga, ma sosoo atu ai lava ma le filifilia o se konekarate latou te faatino le galuega.
Saunoa Tonumaipea, o manaoga mai le CMS e aofia ai tulaga o tupe ma gaioiga i lalo o le polokalama o le Medicare ma le Medicaid.
O lo o i ai le fuafuaga a le malo o se taimi lava o le tausaga nei e tatau ai ona amata lenei galuega.
Na tutulu le tamaitai loia fautua ia Ruth Risch-Fuatagavi a’o ia faailoa i le faamasinoga lona atugaluga o lo o i ai i lenei mataupu, ona o lo o toatele pea tagata o lo o aafia i le gasegase o le mafaufau, o lo o taofia i le falepuipui, ae foliga mai e le o mautinoa po o afea tonu e amata ai lenei falemai mo i latou.
Fai mai Fuatagavi, ua tele tausaga o taumafai pea lona ofisa e una’i lenei mataupu, ina ua tuuina atu se fautuaga mai le alii fomai o le mafaufau lea o lo o galue i le LBJ, ia Dr. Peni Biukoto e uiga i le le saogalemu o i latou uma e aafia i le gasegase o le mafaufau o lo o taofia i le falepuipui.
Na ioe le alii faamasino ia Michael Kruse i le atugaluga o le loia fautua, peitai i lona talitonuga, e le mafai ona iloilo faatasi e le faamasinoga i le taimi e tasi, mataupu a isi foi o lo o aafia i le gasegase o le mafaufau, sei vagana ai le tamaitai o Milovale lea e ana ia le mataupu o lo o i luma o le faamasinoga.
Saunoa Kruse, o le tele o taeao e usu mai ai i le galuega, na te vaaia ai i latou nei e aofia ai ma Milovale o lo o momoe solo i polotito o le fale faamasino, ma ua avea ai le fale faamasino ma nofoaga e faamautu mai i ai latou nei.
Na soisoi le alii faamasino ina ua ia toe manatua le sauniga lea na faia i le masina o Aperila e amata ai lenei galuega, peitai e foliga mai o lea lava e le’i mautu gaioiga o lo o manaomia.
Na taua e le loia a le malo, o Mitzie Folau, na mafua ona vave faia le sauniga lea i le masina o Aperila, ona o le taimi tonu lava lea na malaga mai ai sui o le Ofisa o le Initeria i le fu’a a le teritori, ma manatu ai loa le malo o se avanoa lelei lea e faia ai lea sauniga aua o lea ua auai mai le sui failautusi a le Initeria ia Anthony Babauta.
Na faamaonia e Pereira i le faamasinoga le maea lea ona tusia ma pasia le ata atoa o le galuega, ma ua latou tuuina atu foi i le konekarate ua latou filifilia e fausiaina le fale.
Ina ua fesiligia le alii fomai ia Dr. Fuimaono na ia taua ai e faapea, e tusa ma le toatolu i latou e aafia i le gasegase o le mafaufau o loo latou togafitiina i le taimi nei, ae talu ai e leai se fomai o le mafaufau o galue i le Soifua Maloloina, o le mafuaaga lea latou te faaaogaina ai le alii fomai o loo galue i le LBJ ia Dr. Biukoto, peitai o le faamatalaga e nofo lelei i le finagalo o le faamasino sili, ona o lona talitonuga o le Soifua Maloloina lea o loo i ai le matafaioi i lalo o le tulafono, latou te tuuina atu ai le tautua mo le tausia lelei o gasegase nei.
O le aso 20 Iulai lea ua toe tolopo i ai lenei iloiloga ma le faatonuga a le alii faamasino sili, o le aso lea e tatau ona oo atu ai le Faatonu le tumau o le Soifua Maloloina mo le taliina o nisi o fesili o loo fia malamalama i ai le faamasinoga.


text:
Toe tolopo le lauina o le faasalaga a Tone Pulou
O le taeao ananafi na faatulaga e fofogaina ai le faasalaga o le alii o Tone Pulou, peitai o lea ua toe tolopo i le Aso Lua o le vaiaso fou, ina ia maua ai se avanoa e feiloa’i ai lana loia ma nisi o lona aiga o lo o fuafua e molimau mo ia.
E na o le Sa’o o le aiga o Pulou na molimau i le taeao ananafi, le afioga ia Utofili Asofaafetai Maga. E foliga mai o le molimau a le afioga ia Utoofili na mafua ai ona faia le faaiuga a le faamasinoga e toe tolopo lenei mataupu.
Na taua e Utoofili i lana molimau, o ia o le Sa’o o le aiga o Pulou, ma o le fo’i ua molia o lana matai taule’ale’a i totonu o lona aiga.
Na faaalu e Utoofili se taimi e tau faamatala ai tiute tauave a le matai taule’ale’a i totonu o lona aiga ma le nuu, ma o nisi o ia tiute mo Pulou e aofia ai lona fesoasoani i taimi o toona’i a le ekalesia ma le aiga, o ia na te logoina isi sui o le aiga o lo o nonofo i Pagai pe afai ua manaomia se feiloaiga a le aiga potopoto, o ia foi o le failautusi a le aiga na te faamaopoopoina saoga a le aiga i soo se faalavelave, e faamoemoeina tele foi Pulou i soo se manaoga i totonu o lona aiga.
Fai mai Utoofili, o isi itu lelei o Pulou, e le gata o se tagata e malamalama i le aganuu, ae o ia foi o se tagata e atamai e tautala ma poto i soo se gaioiga faananati pe afai e manaomia e lona aiga.
Na fesiligia e le loia a le malo, o Mitzie Folau ia Utoofili, pe na te silafia le aiga o le teineititi lea o lo o aafia i lenei mataupu, na tali le molimau, e le masani tele ai, e ui o se tasi foi o aiga i totonu o lona nuu o Fagaitua.
Na fesiligia foi Utoofili pe masani i le tama’ita’i o lo o a’afia i lenei mataupu, na tali le Sa’o, e na te le i iloa muamua, peitai o lea faatoa faalogo ma iloa, ina ua faagasolo lenei mataupu.
Sa fesiligia foi le molimau pe na te iloa o lea ua ta’usala Pulou i le moliaga o le faiaiga ma se teineititi e 13 tausaga le matua, na tali Utoofili, na te le’i iloa lena tulaga, e le’i tuuina mai foi se faasalaga a le faamasinoga e tusa ai o le mataupu, peitai e i ai lona talitonuga e i ai taimi e tutupu faafuasei ai ni faafitauli e pei la o le faafitauli lea ua aafia ai le ua molia.
Fai mai Utoofili, o ia e matua inoino lava i ituaiga gaioiga ia e pei ona ta’usala ai Pulou, peitai e tumau pea lona talitonuga o Pulou, o se alii lelei ma amio lelei.
Na faatoese Pulou i le faamasinoga e tusa ai o le solitulafono sa ia faia, ma ia talosagaina ai se isi avanoa mo ia sei foi atu ai e tausi lona aiga ma ona matua, aemaise ai e fia tautua i le nuu ma le ekalesia.
Sa ia faatoese i le aiga o le tamaitai na aafia ma ona matua, o lona nuu ma le ekalesia.
“Ou te talosaga atu i lua afioga i alii faamasino mo se isi avanoa mo a’u, se’i o’u toe fo’i atu ai e tausi lo’u aiga, aemaise ai o lea ua ou iloa ua i ai isi o’u matafaioi faatama, ou te tausi ai i si o’u atali’i,” o le talosaga lea a Pulou i le alii faamasino sili lagolago ia Lyle L. Richmond ma Mamea Sala Jr.
O le moliaga ua ta’usala ai Pulou na afua mai i se faalavelave na tulai mai i le 2010 ao galue o se faiaoga i le aoga tulaga muamua i Alofau, ma i’u ina ma’itaga ai se teineititi e 13 tausaga le matua.
Na sola o ia i Ausetalia ma nofo ai mo le silia i le tausaga, peitai ina ua toe agai atu i Hawaii e tafao ai i nisi o ona aiga ma uo, na pu’e faapagota ai o ia e FBI ma toe faafo’i mai ai i le teritori ia Oketopa 2011.
O le taimi nei, o lo o taofia pea o ia i le toese e aunoa ma se tupe ua faatulaga e tatala ai o ia i tua.


text:
Vaega 14
1–6, O e e galulue i le tovine o le a latou maua le olataga; 7–8, O le ola e faavavau o le meaalofa silisili lea o meaalofa a le Atua; 9–11, O Keriso na foafoaina le lagi ma le lalolagi.
1 Ua le pine ona oo mai o se galuega tele ma le aofoofogia i le fanauga a tagata.
2 Faauta, o Aʼu o le Atua; uai mai i laʼu upu, lea ua vave ma manana, ua maai sili atu nai lo se pelu mata-lua, i le vavaeina o sooga ma le su o ivi; o lea ia uai mai i laʼu upu.
3 Faauta, ua sinasina le fanua ua saunia e selesele; o lea, ai se e fia selesele ia tuu atu o ia e sasau atu lana selesaito ma lona malosi, ma selesele mai manū o ao, ina ia mafai ona teu e ia mo lona agaga le olataga tumau-faavavau i le malo o le Atua.
4 Ioe, ai se e sasau atu lana selesaito ma selesele mai, o ia lava lea ua valaaulia e le Atua.
5 O lea, afai e te ole mai ia te aʼu o le a e mauaina; afai e te tuitui mai o le a tatala atu ia te oe.
6 Saili e aumai i luma ma faatu laʼu Siona. Tausi i aʼu poloaiga i mea uma.
7 Ma, afai e te atausia aʼu poloaiga ma etumau e oo i le iuga, o le a e maua le iola e faavavau, le meaalofa silisili lea o meaalofa uma a le Atua.
8 Ma o le a oo mai foi, afai e te ole atu i le Tamā i loʼu igoa, i le faatuatua ma le talitonu, o le a e maua le aAgaga Paia, lea na te tuu atu upu, ina ia mafai ona e tu o se emolimau o mea o le a e ifaalogo ma vaai i ai, ma ina ia mafai foi ona e alaga atu le salamo i lenei tupulaga.
9 Faauta, o Aʼu o aIesu Keriso, le eAtalii o le iAtua soifua, o lē na ofoafoaina le lagi ma le ulalolagi, o se fmalamalama e lē mafai ona natia i le gpouliuli;
10 O le mea lea, e ao ina Ou aumai ai i luma le aatoatoaga o laʼu talalelei mai eNuuese i le aiga o Isaraelu.
11 Ma faauta, o oe o Tavita, ma ua valaaulia oe e te fesoasoani; o se mea afai e te faia, ma faamaoni, o le a e manuia faaleagaga ma faaletino, ma o le a tele lava lou taui. Amene.


text:
SAMOAN LANGUAGE VERSION OF NOTICES DISTRIBUTED TO FAMILIES IN KAKA'AKO
(HONOLULU)--O se va'aiga lea i fa'aaliga sa tufatufaina i Kaka'ako i totonu o le Sitete a Hawai'i i 'aiga Samoa o lo'o papaa'ao i nofoaga ia e ta'u mo "homeless encampments." Sa molimau mai e nisi o lo'o nonofo fa'atasi ma 'aiga Samoa i Kaka'ako, e maua le tolu selau 'aiga ua a'afia i le galuega a le Matagaluega o Facility Maintenance o le Itumalo ma le a'ai o Honolulu. O le Aso Tofi, le aso 8 a Oketopa sa faia se asiasiga a Faletuiga i Ka'akako.
O le fa'aaliga o fa'apea:


text:
FA’AI’U I LE SAMI TULIGA LEOLEO MA SE TAMA’ITA’I A'OGA
Na fa'ai’u i le sami tuliga a leoleo ma se tama'ita'i e 16 tausaga le matua lea sa faia i se vaega o le taulaga i Fagatogo, ina ua masalomia e leoleo o lo o ‘ona le ula lea, ae alu ai i le atoa ma puna i le sami.
Na aga'i atu leoleo ma latou va'aia ai le tama'ita'i lea o lo o i Fagatogo o ia, ona taumafai lea o leoleo e talanoa i ai ona o lo o masalomia le tagofia e lea tama'ita'i o le 'ava malosi, peita'i ina ua taumafai leoleo e talanoa atu i le maula lea, ae na faliu le tama'ita'i ma alu i le atoa ma fai ai loa latou tuliga ma leoleo.
Na ta'ua i fa'amaumauga a le fa'amasinoga e fa'apea, na tamo’e le tama'ita'i lea aga'i i le vaega o lo o i ai le uafu o va'a faila ma oso ai i le sami. Na talosagaina e leoleo se fesoasoani mai le vaega a le Marine Petrol ma mafai ai loa ona toe aumai i luga le tama'ita'i lea ma auina atu loa i le ofisa mo su'esu'ega.
Ua tu'uaia nei e le malo lenei tama'ita'i i moliaga o le tagofia o le ‘ava malosi ae le’i atoa le 21 tausaga, fa'atupu vevesi i nofoaga faitele, atoa ai ma le sola 'ese ma leoleo ao taumafai e taofia fa'apagota o ia.
Na te'ena e le tama'ita'i lea moliaga fa'asaga ia te ia, ma ua toe fa'atulaga ai loa le isi ona iloiloga i le vaiaso fou i luma o le ali'i fa'amasino ia John Ward II.
Na ta'ua e le loia a le malo e fa'apea, e matuia atu se isi tulaga e ono o'o i ai lenei tama'ita'i, pe ana fa'apea e le vave atu i ai leoleo ma toso mai o ia i luga, ona sa ‘ona o ia i le taimi na oso ai i le sami.
O le ua molia o se tama'ita'i a'oga mai se tasi o A'oga Maualuga i le atunu'u, ma ua toe tatala i tua o ia e fa'atali ai le isi ona iloiloga.